Бугун сиёсий партияларнинг ҳуқуқ ва ваколатлари ҳар томонлама кенгайтирилиб, давлат ҳокимиятини шакллантиришда уларнинг мавқеи кучайиб бормоқда. Шунга мувофиқ равишда мамлакатни ижтимоий-иқтисодий ривожлантириш масалалари юзасидан сиёсий партияларнинг нуқтаи назари, позициялари мустаҳкамланмоқда, уларнинг дастурларида жамият ҳаётининг муҳим масалалари акс этмоқда. Сиёсий партиялар вакиллик органларида кўпроқ ўринларни қўлга киритиш орқали ўз ғояларини амалга оширишга, ижтимоий-иқтисодий тараққиётнинг стратегик вазифаларини ҳал этишда сезиларли таъсир кучига эга бўлиб бораётир.\nПрезидентимиз Ўзбекистон Республикаси Конституцияси қабул қилинганининг 22 йиллигига бағишланган тантанали маросимдаги маърузаcида сиёсий партияларнинг етуклик даражаси, фуқароларимизнинг ҳуқуқий онги, сиёсий ва ҳуқуқий маданияти тобора юксалиб бораётгани, ҳеч шубҳасиз, ушбу конституциявий ислоҳотларнинг энг муҳим асоси, уларни амалга оширишнинг ҳал қилувчи шарти ва гаровига айланаётганлигини эътироф этди.\nДарҳақиқат, бугун Олий Мажлис Қонунчилик палатаси, халқ депутатлари маҳаллий Кенгашларига бўладиган сайловларга тайёргарлик жараёни, номзодларнинг сайловчилар билан учрашувларда фуқароларнинг фаол иштироки ҳамда ушбу муҳим сиёсий тадбирнинг кўппартиявийлик асосида ўтказилиши ва партиялар ўртасидаги рақобат тобора қизғин тус олаётгани ҳам бунинг ёрқин далилидир. Энг муҳими, бугун кенг омма сиёсий партиялар таклиф этаётган дастурий мақсадларни қиёсий ўрганиб, ўтган даврда амалга оширилган ишларга талабчанлик билан ёндашмоқда.\nСайлов ҳар бир сиёсий партия учун муҳим имтиҳон ҳисобланади. Сайлов жараёнида фуқаролар сиёсий партиялар фаолиятига уларнинг амалий ишларига қараб баҳо берадилар. Сайловолди платформаларида қанчалик ҳаётий масалалар кўтарилгани, мамлакатни ривожлантиришнинг энг муҳим устувор масалалари бўйича илгари сурган таклифлари қай даражада долзарблиги жамоатчиликнинг партия ҳақидаги фикрини шакллантиради.\nҚайд этиш лозимки, олдинги бўлиб ўтган сайловлардан кейин ўтган вақт мобайнида Олий Мажлис Қонунчилик палатасининг, халқ депутатлари маҳаллий Кенгашларининг фаолияти, жумладан, халқимиз учун долзарб масалаларни муҳокама қилиш жараёни сифат жиҳатдан такомиллашди ва янада демократлашди, улар томонидан қабул қилинадиган қарорларнинг таъсир кучи сезиларли даражада ошди. Шу билан бирга, парламентдаги партиялар фракцияларининг роли кучайди, депутатлик, жамоатчилик назоратининг ҳуқуқий асослари мустаҳкамланди, имкониятлари кенгайтирилди. Бу сиёсий партияларга ўз вакиллари орқали сайловолди платформаларида акс этган ғояларни амалда рўёбга чиқариш, электорат манфаатларини ишончли ҳимоя қилиш имконини бермоқда.\nМаълумки, бу йилги сайлов натижаларига қараб, сиёсий партиялар янги ҳукуматни шакллантиришда бевосита иштирок этади. Ўзбекистон Республикаси Бош вазири номзоди Ўзбекистон Республикаси Олий Мажлисининг Қонунчилик палатасига сайловда энг кўп депутатлик ўринларини олган сиёсий партия ёки тенг миқдордаги энг кўп депутатлик ўринларини қўлга киритган бир неча сиёсий партиялар томонидан таклиф этилади. Янги ҳукуматнинг мамлакатни яқин ва узоқ истиқболда ривожлантиришга оид дастури парламентда кўриб чиқилади. Бу дунёда парламент демократиясининг энг муҳим белгиларидан ҳисобланади. Шу сабабли яқинлашиб келаётган сайловнинг давлат бошқарувини янгилаш ҳамда демократлаштиришдаги ўрни ва аҳамияти жуда катта эканлиги намоён бўлмоқда.\nЮксак демократик тартиб-қоидаларга мувофиқ фаолият юритадиган вакиллик ҳокимияти органларини шакллантирар эканмиз, мазкур органларга амалда фуқароларнинг сиёсий иродасини ифода этадиган вакиллар сайланиши айни муддаодир. Миллий сайлов қонунчилигига киритилган сўнгги ўзгартиш ва қўшимчалар, жорий этилган янги қоидалар сайловлар демократик асосда ўтказилишида, фуқароларнинг сайлов ҳуқуқи тўлиқ таъминланишида муҳим омил бўлиб хизмат қилади.\nҚонунчилигимизда шундай тизим яратилганки, партиялар ўз сайловолди дастурини тарғиб қилиши, номзодлар мақсади ва фикрларини сайловчига етказиши, ниҳоят, фуқаролар ўзлари маъқул кўрган номзодга овоз бериши учун барча ҳуқуқий асос ва қулай имкониятларга эга. Лекин сайлов жараёнида шулар қаторида жуда долзарб ўрин тутадиган яна бир масала, бу – сайловнинг ташкилий ишларини қонуний ва одилона олиб бориш ҳисобланади.\nМаълумотларга кўра, кўплаб давлатларда сайловларни ижро ҳокимияти назорат идоралари ўтказади. Бу ҳам қайсидир маънода ижро ҳокимиятининг, амалдаги ҳукуматнинг сайловларга бевосита таъсири борлигини кўрсатади. Мамлакатимизда эса Марказий сайлов комиссияси конституциявий мақомга эга ва у давлат идораларидан мустақил ҳолда қонунийлик, адолатлилик, коллегиаллик ва ошкоралик каби тамойиллар асосида фаолият юритмоқда. Биз бунинг афзаллигини Марказий сайлов комиссиясининг сайлов кампанияси давридаги фаолиятида яққол сездик. Унинг йиғилишлари очиқ-ошкора тарзда ўтказилаяпти, уларда мамлакатимиз ва хориж оммавий ахборот воситалари, барча сиёсий партиялар вакиллари мунтазам иштирок этмоқда. Сайловолди ташвиқот ишларини олиб бориш, сайловчилар билан учрашувлар ўтказиш учун барча сиёсий партияларга тенг шароит ва имконият яратиб берилди.\nСайлов кампанияси давомида амалга оширилган ишларга тўхталадиган бўлсак, ЎзХДП ўзининг барча имконият ва ресурсларини сайловчилар меҳрини қозонишга сафарбар эта олди. Шундай қилиб, Олий Мажлис Қонунчилик палатасига, халқ депутатлари маҳаллий Кенгашларига сайлов ўтказувчи барча сайлов округларида ЎзХДП номзодларининг сайловчилар билан учрашувлари бўлиб ўтди. Одамлар билан юзма-юз мулоқотлар чоғида номзодлар ўз сайловолди дастурлари, партия Сайловолди платформаси ва унда илгари сурилган мақсад ва ғояларнинг аҳамияти, шунингдек, партия ташкилотларининг ўтган 5 йилдаги фаолиятини сарҳисоб қилишди.\nБугунги кунга қадар номзодларимиз томонидан 124 мингдан ортиқ учрашувлар ўтказилди. Ўзбекистон ХДПдан депутатликка номзодлар билан учрашувларда жами 6 миллионга яқин сайловчи иштирок этди. Мазкур тадбирлар бизга партиямизнинг мақсади, Сайловолди платформаси ва унинг аҳамиятини очиб бериш, депутатликка номзодларни жамоатчиликка яқиндан таништириш имконини яратди.\nФуқароларнинг эртанги кунга умид билан қарашидан келиб чиқиб, ўз дастурида долзарб ҳамда халқчил ғоя ва йўналишларни ифода этган ҳамда сайловчиларнинг ишончини қозона олган партиянинг кўпроқ овоз олиши кутилади. Шу боис биз партиямизнинг Сайловолди платформасини кенг тарғиб қилиш масаласига катта эътибор бердик. Бу борада жойларда партия минтақавий кенгашларининг 2500 та тарғибот-ташвиқот гуруҳи ҳам фаол иш олиб борди.\nТаъкидлаш керакки, номзодлар билан учрашувларда сайловчиларнинг ҳуқуқий билими, сиёсий фаоллиги ошгани яққол намоён бўлди. Учрашувларда улар ўз шахсий муаммоларини эмас, кўпроқ ҳудудларга, жамиятга дахлдор масалаларни кўтаришди, соҳа ва тармоқлардаги ислоҳотларни таҳлил қилиш асосида саволлар беришди. Сайловчилар томонидан берилган саволлар, билдирилган таклифлар жамоатчилик кайфиятини белгиловчи омил эканини унутмаслигимиз лозим. Учрашувларда ҳар бир саволга асосли жавоб беришга ҳаракат қилинди. Энг қувонарлиси, сайловчиларнинг мамлакатимизда кечаётган ислоҳотлардан яхши хабардор эканлиги, уларни қўллаб-қувватлаши ва умуман, ушбу жараёнда ўзларининг ролини яхши ҳис қилиши яққол сезилди. Шунингдек, сиёсий партиялар, уларнинг дастурида белгиланган вазифалар, ўтган даврда партиялар ва депутатларнинг фаолиятига қизиқиш ошиб бораётгани аён бўлди. Бу, ўз навбатида, бизни жамият олдидаги масъулиятимизни янада чуқур ҳис этишга даъват этади.\nПартиямиз ўзининг доимий ижтимоий шериклари – фуқароларнинг ўзини ўзи бошқариш органлари, “Маҳалла” хайрия жамоат фонди, “Камолот” ёшлар ижтимоий ҳаракати, нодавлат нотижорат ташкилотлар ҳамда фуқаролик жамиятининг бошқа институтлари билан фаол иш олиб бормоқда. Ўтган давр мобайнида улар билан биргаликда партиямиз дастурий мақсадлари, электорат манфаатларига дахлдор масалалар бўйича қатор тадбирлар ўтказилиб, муҳим лойиҳалар муваффақиятли амалга оширилди. Энг асосийси, бундай ҳамкорлик партиямиз электоратига наф келтирмоқда, ижтимоий муҳофазага эҳтиёжманд фуқароларнинг оғирини енгил қилмоқда.\nБироқ шунга қарамай, айрим сиёсий партиялар биз илгари сураётган ғоялар моҳиятига етарли эътибор бермай, асоссиз муносабатлар билдирмоқда. Хусусан, Либерал-демократик партия бизнинг ғояларимизни нотўғри талқин қилиб, гўёки уларнинг фикрича, Ўзбекистон Халқ демократик партияси фақатгина давлат бюджетидан тўғридан-тўғри молиявий кўмак олувчи ижтимоий қатлам манфаатларини ҳимоя қилаётган бўлиб чиқмоқда. Агар бизнинг фаолиятимиз, дастуримиз ва лойиҳаларимиз билан яқиндан танишиб, уларнинг мақсади ҳақида чуқурроқ ўйлаб, фикр юритилса, партиямиз ижтимоий муҳофазага муҳтож аҳоли қатламида боқимандалик кайфиятини бартараф этишга, уларнинг ижтимоий-иқтисодий фаоллигини оширишга интилаётгани аён бўлади. Чунки аҳолининг кам таъминланган қатлами вакиллари орасидан ҳам ўз ишини бошлаш ғояси ва ташаббусига эга бўлган инсонларни ҳар томонлама қўллаб-қувватлаб, оилавий даромадини кўпайтиришга ҳисса қўшишликка жалб қилиш биз учун муҳим аҳамиятга эга. Сайловолди платформамизда илгари сурилган ғоялар тўлиқ шу мақсадга хизмат қилади.\nШу ўринда “Адолат” социал-демократик партияси партиямизнинг ижтимоий адолат тамойилини, асосан, бир ёқлама талқин қилишга уринаётганини айтиш лозим. Шуни унутмаслик керакки, ижтимоий адолат дегани, бу, ижтимоий мавқеидан қатъи назар, барча фуқароларнинг устувор ҳуқуқларини таъминлашдан иборатдир. Фуқароларнинг конституциявий ҳуқуқ ва эркинликлари амалга ошиши кафолатланмас, одамларда ўз ҳуқуқи ва манфаатини ҳимоя қилишга қатъий ишонч уйғонмас экан, уларда фуқаролик позицияси мустаҳкам бўлмайди. Ўзбекистон Халқ демократик партияси ижтимоий адолат деганда, аввало, шуни тушунади.\nҚолаверса, “Адолат” СДП ўз Сайловолди платформасида адвокатура институти ролини мустаҳкамлаш вазифасини илгари сурмоқда. Аммо партия бу масалани истиқболда ҳаётга татбиқ қилиш ва бу орқали фуқароларнинг ҳуқуқларини ҳимоя қилишга доир бирорта аниқ ҳамда асосланган механизмни таклиф қилмаган.\nЎзбекистон Халқ демократик партияси давлат томонидан манзилли ижтимоий ҳимоя ҳамда ижтимоий қўллаб-қувватлашга эҳтиёжманд аҳоли қатламлари, жумладан, пенсионерлар ва ногиронлар, шунингдек, уларни ижтимоий муҳофаза қилиш билан шуғулланадиган бюджет ташкилотлари ходимлари, ижтимоий соҳа вакиллари манфаатларини ҳар томонлама ҳимоя қилишда фаол иштирок этишни ўзининг ўта муҳим вазифаси, деб билади. Унга кўра, партиямиз стратегик йўналиш – мамлакатимизда амалга оширилаётган ислоҳотларнинг ижтимоий самарадорлигини янада юксалтириш ғояларини илгари суради. Давлатимиз томонидан амалга оширилаётган кучли ижтимоий сиёсатга таянган ҳолда, банд бўлмаган меҳнатга лаёқатли одамларнинг барқарор ва муносиб ҳақ тўланадиган иш топишга интилишини қўллаб-қувватлаш, мустақил ҳаётга қадам қўяётган ёшларнинг таълим олиши, касб танлаши, ўз мутахассислиги бўйича мукаммал амалий кўникмага эга бўлиши учун тўлақонли шарт-шароитларни яратиш, ўрта махсус, касб-ҳунар таълими муассасаларини битиргач, уларни кафолатланган биринчи иш ўринлари билан таъминлаш ишларини янги босқичга кўтариш зарур, деб ҳисоблайди. Шунингдек, биз ижтимоий таъминотга эҳтиёжманд аҳоли, кам таъминланган оилалар, меҳнатга лаёқатсиз фуқароларнинг ҳаётий эҳтиёжлари қондирилишини кафолатловчи пенсия таъминоти ва ижтимоий нафақалар тизимини янада такомиллаштириш тарафдоримиз.\nСайловолди учрашувларида кенг жамоатчилик, айниқса, электоратимиз вакиллари партиямиз дастурий мақсадларини яна бир бор фаол қўллаб-қувватлади. Хусусан, Сайловолди платформамиздан ўрин олган таълим соҳасидаги ислоҳотларни янада чуқурлаштириш, аҳолига кўрсатилаётган тиббий хизматларнинг сифатини ошириш, истеъмол бозорида товарлар ва хизматларнинг мақбуллигини таъминлаш, аҳолини иш билан таъминлаш тизимини такомиллаштириш, фуқароларнинг устувор ҳуқуқлари билан боғлиқ қонун ҳужжатларини ишлаб чиқиш ва қабул қилишда ошкоралик ва жамоатчилик фикри ҳисобга олинишини таъминлаш масалаларига катта қизиқиш билдирилди.\nШу билан бирга, сайловчилар томонидан кўплаб таклиф ва мулоҳазалар илгари сурилди. Хусусан, партиямизнинг истеъмол бозорида товарлар нархи мақбуллигига эришиш, уй-жой-коммунал хизматлари кўрсатишнинг сифатини ошириш, бунда нархларнинг ошиб боришини иқтисодий жиҳатдан асослаш масалаларидаги позициямизни янада мустаҳкамлаш, бу борада аниқ чора-тадбирлар белгилаш бўйича муносабат билдирилди. Сайловчилар ҳамда электоратимиз вакилларининг фикри, таклифлари партиямизнинг келгуси фаолиятида, албатта, ҳисобга олинади.\nЮқоридагилардан келиб чиқиб, партиямиз Сайловолди платформасидан фуқароларни ўйлантираётган, мамлакатимиз ижтимоий-иқтисодий ҳаётида долзарб бўлиб турган масалалар кенг ўрин олганлигини айтиш зарур. Демак, биз танлаган йўлимизни тўғри деб ҳисоблаймиз ва келгуси фаолиятимизда эгаллаган позициямизни қатъий туриб ҳимоя қиламиз.\nЎзбекистон Халқ демократик партияси мамлакатимиз мустақиллигининг дастлабки йилларидан бошлаб фаолият юритиб келаётган, бошқа сиёсий кучларга нисбатан катта тажриба тўплаган, фуқароларимизнинг хоҳиш-истакларини кўпроқ яхши биладиган, халқимизнинг кўнглидан чуқур жой олган ғояларни илгари сураётган амалий ишлар партиясидир. Сайловчиларни партиямиздан кўрсатилган номзодларни қўллаб-қувватлашга чақирамиз!\nЎзбекистон Халқ демократик партияси Марказий Кенгаши раиси.


Игорь Сергеев ОФК расмий сайти нигоҳида » Скачать музыку бесплатно новинки музыки 2016-2017\nИгорь Сергеев ОФК расмий сайти нигоҳида\nКомментариев: 0 Просмотров: 324 Дата: 12-01-2016, 03:01 ОФК расмий сайти 12 январь куни Қатарда старт оладиган U-23 ёшлар ўртасидаги Осиё чемпионатида порлаши кутилаётган юлдузлар ҳақида қизиқарли мақолаларни чоп этди ва улар билан интервью уюштирди. Эътиборлиси, мазкур футболчилар қаторида Ўзбекистон U-23 терма жамоаси ҳужумчиси Игорь Сергеев ҳам бор. ОФК расмий сайти ўз мақоласида "Пахтакор" клубининг 22 ёшли ҳужумчиси мазкур Осиё чемпионатида терма жамоанинг асосий юлдузи бўлиши мумкинлигини таъкидлайди. Тошкентнинг Пахтакор клубида Ўзбекистон чемпиони бўлган ва чемпионат тўпурари бўлган Игорь Сергеевдан Осиё чемпионатида Ўзбекистон олимпия терма жамоасининг умиди катта. "Пахтакор" сафида уч марта Ўзбекистон чемпионатида ғолиб чиққан футболчи, аллақачон Ўзбекистон миллий терма жамоасининг ҳам асосий ҳужумчиларидан бирига айланишга улгурди. КХДР терма жамоасига қарши учрашувда ЖЧ-2018 ҳамда ОК-2019 саралаш ўйинидаги тўртинчи голини киритди ва бу борада терма жамоада ҳам пешқадам бўлиб турибди. “Албатта, тажриба катта аҳамият касб этади. Аммо, бу энг муҳим жихат эмас. Баъзида, тажриба тезкор қабул қилиш учун ҳам керак”, - дейди Сергеев ОФК расмий сайтига берган интервьюсида Уммонда бўлиб ўтган аввалги Осиё чемпионатида, Сергеев Ироқ олимпия терма жамоасига қарши ўйинда жамоасини мағлубиятдан қутқара олмаган бўлса ҳам, учрашувда яхши таассурот қолдирган эди. Ироқ эса, ярим финалда Жанубий Кореяни мағлуб этиб, кейинчалик чемпионликни қўлга киритган эди”. Ўшанда ҳам, катта тажрибага эга бўлган ҳужумчини бугун бой тажрибага эга бўлишга улгурганини таъкидлаш лозим. Олимпиада учун учта йўлланма бор ва буни Сергеев Дохада старт оладиган турнирдан олдин жуда яхши хис қилиб турибди”. “Қайсидир жамоани кучли, ёки кимнидир кучсиз дея олмайман”, - дейди U-19 ёшлар ўртасидаги ОЧ-2012 тўпурари. “Бу ердаги барча жамоаларнинг имконияти бир хил. Барча курашиш ва ўз олдиларига қўйган мақсадга эришиш учун ўйнайди. Улар турнир қандай муҳим эканини яхши билишади ва уларнинг барчасига бирдек қараймиз. Агар биз, мураббийимиз айтган кўрсатмаларни бажара олсак, олдимизга қўйилган мақсадга ета оламиз ва турнирни ўзимиз истагандек якунлай оламиз”, - дейди Сергеев. “Мен терма жамоамдан яхши ўйин кутмоқдаман. Албатта, биз учун асосий вазифа – Олимпиада йўлланмасини қўлга киритиш, аммо якунда чемпион бўла олсак, бу ҳам ёмон натижа бўлмайди”, - дейди Сергеев ОФК расмий сайтига берган интервьюсида. Эслатиб ўтамиз, Ўзбекистон U-23 терма жамоаси Осиё чемпионатидаги илк ўйинини 13 январь куни Дохадаги "Суҳаим Бин Ҳамад" стадионида Жанубий Кореяга қарши ўйин билан бошлайди.


Жангарилар Суриядан шиаларни эвакуация қилиш ишини тўхтатиб қўйишди\n12:35 / 21.12.2015\n“Дайш ал-Фатҳ” гуруҳи жангарилари Суриянинг шимоли-ғарбидаги икки шиа туманида яшовчи тинч аҳолини эвакуация қилиш жараёнини тўхтатиб қўйди. Бу ҳақда ТАСС агентлиги хабар бермоқда.\nАйтилишича, жангарилар Сурия қўшинлари билан тузилган маҳаллий тинчлик келишувини бузиб, ал-Фуа ва Кифрая аҳоли турар-жойларини ўққа тутди. Бунинг оқибатида бир киши ҳалок бўлди, яна бир киши яраланди.\n20 декабрдан шиалар истиқомат қилувчи бир қанча туманлар аҳолиси эвакуация қилиниши айтилган эди. Халқаро қизил ярим ой жамияти 380 кишини уруш ҳудудидан олиб чиқишни режалаштираётган эди. Улар Байрут ва Дамашққа юборилиши лозим эди.


Қадимги юнонистон ва европада тарбия, мактаб ва педагогик фикр. (СУҚрот, афлотун, арасту) (2С) Режа\nНазвание Қадимги юнонистон ва европада тарбия, мактаб ва педагогик фикр. (СУҚрот, афлотун, арасту) (2С) Режа\nҚАДИМГИ ЮНОНИСТОН ВА ЕВРОПАДА ТАРБИЯ, МАКТАБ ВА ПЕДАГОГИК ФИКР. (СУҚРОТ, АФЛОТУН, АРАСТУ) (2С)\nҚадимги Юнонистонда педагогик ғояларнинг келиб чиқиши ва ривожланиши.\nҚадимги Римда таълим ва тарбиянинг ривожланиши.\nХристиан динининг келиб чиқиши ва унинг таълим – тарбияга таъсири.\nҚадимги Грецияда мактаб ва педагогик ғояларнинг келиб чиқиши.\nЮнонистонда ҳукмронлик қилган Спарта ва Афина давлатида таълим ва тарбия ўзига хос тартибда амалга оширилди.Спартада давлат тарбия тизими таркиб топиши билан тарбиянинг мақсади ўғил болаларни бақувват ва чиниққан жангчи қилиб етиштиришдан иборат бўлди. Давлат бола туғилган кунидан бошлаб, уларнинг оилада тарбиялашини назорат қилиб борди, кичик болаларни энага – канизаклар ёрдамида оналари тарбияладилар. Ўғил болалар 7 ёшдан 18 ёшгача махсус тарбия муассасалари – агелларда ўқидилар. Агелларда таълим, болаларни ёзиш ва ҳисобга ўргатишдан иборат бўлди. Болаларда саволларга аниқ ва қисқа жавоб бериш малакасини ривожлантиришга эътибор берилди. Тарбия бутун жамоанинг иши ҳисобланди, лашкар бошилар, давлат арбоблари болалар билан ахлоқий ва сиёсий мавзуларда суҳбатлар ўтказиб турдилар.\n18 дан 20 ёшгача бўлган йигитлар эфебияда махсус ҳарбий тайёргарликдан кейин қўшин сафига ўтдилар ва тўла ҳуқуқли фуқаро ҳисобландилар.\nАфина давлати демократик республикадан иборат бўлиб, бу шаҳарда милоддан олдинги V асрларда фалсафа, санъат, адабиёт, педагогика ривожланади.\nАфинада ақлий, ахлоқий, эстетик ва жисмоний тарбия қамровли равишда – узвий бирликда амалга оширилади, асосий эътибор болани маънавий ва жисмоний жиҳатдан камол топган инсон қилиб етиштиришга қаратилди.\nБолаларни 7 ёшгача оилада энага тарбиялади, энага болаларга бадиий асарларни ўқиб, улар билан турли ўйинлар ўтказади, мусиқа эшиттиради.\nБолалар 7 ёшдан бошлаб турли хил мактабларда ўқийдилар, 13 ёшдан 14 ёшгача грамматист ёки кифарист мактабида таълим оладилар, грамматист мактабда ўқиш, ёзиш ва санашни ўрганадилар, кифарист мактабида ўғил болаларга адабий маълумот, эстетик тарбия берилади, улар ашула айтишни, нотиқлик санъатини, мусиқа асбобларини чалишни ўрганадилар.\nҚадимги Юнонистонда педагогик таълимот (Суқрот, Афлотун, Арасту) ва тарбия тизими.\nКадимги Юнонистонда педагогик назария, педагогика фалсафанинг бир узвий қисми сифатида ривожланди, Суқрот, Афлотун, Демокрит, Арасту, ва бошқа мутафаккирлар таълимотида муҳим ўринни эгаллади. Бу олим – мутафаккирлар таълим – тарбия назариясини ишлаб чиқиб, Юнонистонда педагогиканинг ривожига улкан ҳисса қўшдилар.\nСуқрот милоддан олдин 469 йилда Афинада ҳайкалтарош оиласида дунёга келди. У бирон бир асар ёзмаган, мактабда дарс бермаган, лекин ўз шогирдларини ҳақиқатни билишга ундаган. У ҳақиқатни баҳс орқали, суҳбат йўли билан билиш, англаш мумкин деган ғояни олға сурган, суҳбатда асосий эътиборни инсон онги ва тафаккурини таҳлил қилишга қаратиш зарурлигини айтган. У тавсия этган бу усул ўз даврида «Суқрот усули» деб аталган. Суқрот милоддан олдинги 399 йилда демократия душманлари томонидан ўлдирилди.\nСуқротнинг фалсафий ва педагогик қарашларида тарбиядан кутилган мақсад инсонни билимларни билиб олишга эришиш, уни юксак ахлоқли қилиб камол топтиришдир. У ўз таълимотида мардлик, донолик, мўътадиллик, адолатлилик тушунчаларини белгилаб беради. Унинг фикрича, мардлик қўрқувни даф қилиш, донолик – жамият қонунларига риоя қилиш, мўътадиллик – ўз ҳиссиётларига эрк бермаслик, адолат – яхшиликни амалга ошириш йўлларини ўргатишдир.\nСуқротнинг ахлоқ хусусидаги таълимотига кўра, эзгулик – билим, донишмандлик – яхшиликни билувчига яхшилик қилишдир. Ёмонлик қилувчи яхшиликни ё билмайди, ёки пировардида, яхшиликнинг тантана қилишига қаршилик қилади.\nСуқрот тадбиркорликни улуғлаб, уни энг гўзал инсоний фазилат ҳисоблайди. Унинг уқтиришича, гўзал тадбир ишлатиб, душманни дўст этиш, нодон ва жоҳил одамни таълим ва тарбия қилиб, донолар даврасига, бадахлоқ фосиқларни панд, насиҳат билан ислоҳ этиб, яхшилар қаторига қўшиш энг афзал амаллардан саналади.\n^ Афлотун (Афлотун) Юнонистоннинг машҳур, мумтоз файласуфи.У милоддан олдин 428 йилда Афинада аристократ оиласида дунёга келган. У ўз фалсафий мактабини тузади, мактабни Афина қаҳрамони Академа шарафига «Академия» деб атайди.\nАфлотун тарбияни ташкил этиш ҳақидаги фикрларини «Давлат» ва «Қонунлар» асарларида баён этади. Афлотуннинг фикрича, катталарнинг болаларга кўрсатган таъсири, болаларда ахлоқий сифатларнинг таркиб топишида кўринади.\nАфлотун ҳис – туйғуга таъсир этиш кичик ёшдаги болаларни тарбиялашнинг асоси, деб ҳисоблайди. Кичик ёшдаги болалар ҳузур қилиш, завқланиш, қайғуриш орқали яхшилик ва бахт – саодат тушунчалари ҳақида тасаввурга эга бўладилар.\nАфлотун «Давлат» асарида болаларни ёшлигидан бошлаб ижтимоий тарбиялаш ғоясини олға сурди ва уни ташкил этишнинг муайян тизимини таклиф этди.\nБуюк файласуф Афлотуннинг «Фарзандларингизнинг илм ва адабини ўзингизнинг илм ва адабингиз билан чекламанг, уларни келгуси замон учун тайёрланг, чунки улар сизнинг замонангизга тегишли эмас, улар келгуси замон одамларидир» - деган ҳикматлари ҳозирги давр ота – оналар, мураббийлар учун, ҳам қимматлидир.\n^ Арасту (Аристотель) - қадимги Юнон фалсафаси фани тараққиётида янги давр яратган мутафаккир. Арасту милоддан аввал 384 йилда Стагир шаҳрида табиб оиласида туғилди, 422 йилда вафот этди.\nАрасту 20 йил давомида Афина шаҳридаги Афлотун академиясида таълим олади. У мантиқ илмига оид «Категориялар», «Талқин ҳақида», «Биринчи ва иккинчи аналитика», «Тоника», биологияга доир «Жон тўғрисида», «Ҳайвонлар тарихи», «Ҳайвонларнинг келиб чиқиши», фалсафага доир «Математика», ахлоққа оид «Никомах этикаси», «Эндем этикаси», ижтимоий – сиёсий ва тарихий масалаларга оид «Политика», «Полития», санъат, поэтика ва риторикага оид «Риторика», «Поэтика» асарларини ёзади. У яратган бу илмий асарлари антик дунёсининг энг улуғ ютуғи сифатида маънавий маданият ривожида муҳим аҳамиятга эга бўлди.\nАрасту ўзининг ахлоққа оид «Никомах этикаси», «Эндем этикаси» асарларида тарбиянинг мақсади табиат билан боғлиқ бўлган инсонни тадрижий ривожлантиришдан иборатлигини, ақл ва иродани ривожлантириш муҳим эканлигини айтади. Унинг таълимотига кўра, болаларининг ёш хусусияти ҳисобга олинган ҳолда, жисмоний, ахлоқий ва ақлий тарбия узвий бирликда амалга оширилиши керак.\nАрасту тарбия муддатини 21 йил: бола туғилганидан 7 ёшгача, 7 ёшдан 14 ёшгача, 14 ёшдан 21 ёшгача, деб белгилади. У боланинг ҳар бир даврдаги ўзига хос хусусиятини кўрсатди, ҳар бир даврда амалга ошириладиган тарбиянинг мақсади, мазмуни ва усулларини баён этди.\nАрасту бола тарбияси давлат ихтиёрида ва барча фуқаролар учун бир хилда бўлишини ҳимоя қилади. Чунки, давлат тарбияда ўз олдига аниқ бир мақсадни қўяди. Шунинг учун ҳам, тарбияга ўз ҳоҳишига кўра ўқитиш ва тарбиялашни истаган ота – оналар эмас, давлат раҳбарлик қилиши керак. Ҳар бир фуқаро ўз – ўзича яшамайди, у барча фуқаролар каби, давлатга мансубдир, давлатнинг узвий бўлагидир. Давлат унинг ҳақида ғамхўрлик қилади.\nАрасту дўст орттириш, дўстларга нисбатан шафқатли ва марҳаматли бўлишга даъват этади. Унинг таъкидлашича, киши иложи борича ўзига душман орттирмаслиги керак. Шундагина, у дўстлари қаторидан жой олади. Дўстларни шафқат ва марҳамат билан сарафроз қилади. Шунда улар, самимий дўст бўлиб қоладилар. Ёлғончи кишидан вафо кутмаслик керак. Кимнинг асли пок бўлса, у одам элга манфаат етказади.\nҚадимги Римда тарбия ва мактаб.\nҚадимги Римда милоддан олдинги III-I асрларда илм – фан, адабиёт, тарих фанлари, меъморчилик ва тасвирий санъат ривожлана бошлади. Табиий фан соҳасида милодий II асрда Птоломей «Альмагест» асарини ёзиб, унда оламнинг геоцентрик тизимини баён этади. Диофант «Арифметика». Папп Александрийский «Математика тўплами», «Витрувий» , “ Архитектура ҳақида 10 китоб ” ини яратади.\nТарих фани соҳасида Тит Ливийнинг «Рим тарихий», Корнелий Тацитнинг бадиий дидактик руҳдаги «Анналар» ва «Тарих» асарлари юзага келади.\n^ Квинтилиан асарларида таълим ва тарбия масалалари.\nКвинтилиан ўқувчиларни ўз мутахассислиги бўйича чуқур билимга эга бўлишларини талаб этади. У: «Фанда дастлабки маълумотдан нарига силжимайдиган, қалби қалбаки ишонч билан тўлган, фақат, ўзларини олим деб билган кишилардан ёмони йўқ»,- дейди. Квинтилиан ҳар бир илм аҳилларини, шу жумладан ўқитувчиларни, доимий равишда ўз билимларини ошириб боришга даъват этади. Квинтилиан болаларни уйда эмас, мактабда ўқитиш ғоясини илгари суради. У мактабни тарбиявий таъсирини қайд қилган ҳолда, уй муҳитида болада ёмон хулқ ҳосил бўлиши мумкинлигини айтади: болалик чоғида ота – оналар уни эркалайдилар. Натижада бола ақлий ва жисмоний тарбиядан маҳрум бўлади. У катталардан ноўрин сўзларни ўрганади. Болалари бу сўзларни такрорлаб, ноўрин ҳаракатлар қилса, катталар хафа бўлиб, уни койийдилар, ваҳоланки бунинг учун, аввало, уларнинг ўзлари айбдор эканликларини ўйламайдилар. Бола катталардан ўрганиб олган ноўрин сўзларнинг ўзига ёмонлик, нафрат келтиришини ўйламаган ҳолда, уларни мактабда ҳам такрорлайди, бошқалар ўртасида ёяди. Шу сабабли ҳам Квинтилиан болаларни мактабда ўқитишни талаб қилади.\nКвинтилиан, Арасту каби, 5 ёшдан 7 ёшгача бўлган даврни мактабга тайёргарлик даври, деб ҳисоблайди. Унинг фикрича, бола 7 ёшгача оилада тарбияланиб, она тили ва грек тилини эгаллаши керак, болалар билан мунтазам равишда турли қизиқарли машғулотлар ташкил этиш лозим. Ёш болани мақташ билан кўнглини кўтариш, мукофотлаш, тарбияда ижодий фаолиятини ривожлантириш ғоят муҳимдир.\nКвинтилиан таълимда кўргазмалиликка эътибор беради, таълимда узвийлик ва изчиллик бўлишини талаб этади. Унинг таъкидлашича, болага кўп нарсани ўргатишга ҳаракат қилмаслик керак, аммо билганини пухталаш лозим. Бўлажак нотиқ хотирали бўлиши, бадиий сўзлаш малакасини эгаллаши керак.\nРивожланган хорижий давлатларда таълим— тарбия, мактаб ва маориф тараққиётининг асосий йўналишлари


Олима аёллар ҳокимга ташаккур билдиришдан бошқа таклиф айтишмади - zarnews.uz\nВилоятга кадрлар тайёрлаб беришда, ҳудуднинг маънавиятига, маданиятига муносиб ҳисса қўшишда Самарқанд давлат университетининг ўрни, унинг салоҳияти ҳақида ортиқча изоҳ шарт эмас. Ушбу йирик таълим даргоҳида олималар фаолияти, ундаги таълим жараёнлари, бошқарувида хотин-қизларнинг ўрни нечоғлик? Уларни қандай муаммолар қийнаяпти? Жамият ҳаётида олималар қанчалик фаол?\nВилоят ҳокими Эркинжон Турдимов Самарқанд давлат университетида ушбу олийгоҳнинг фаол хотин-қизлари билан учрашиб, уларнинг вилоят ҳаётида тутган ўрни ҳақида тўхталар экан, жамиятда олималар ролини ошириш лозимлигини таъкидлади.\n- Вилоятда 11 та олий таълим муассасаси бор, аммо бирорта ректор аёл йўқ ҳозирча, - деди вилоят ҳокими Э.Турдимов учрашувда. - Деканлар, кафедра мудирлари орасида аёллар сонини ошириш ҳақида ўйлаб кўриш керак. Кўпинча хотин-қизлар орасида раҳбар тайинлаш ҳақида гап кетганда бунга муносиблари борми, деган савол кўндаланг қўйилади. Бор ва жуда кўп деб жавоб берган бўлардим. Фақат уларни излаш, йўналтириш лозим. Аёл киши раҳбар бўлган жойда тартиб, интизом, инсоф, адолат бўлади. Бунга кўп бор гувоҳ бўлганмиз. Барча олий таълим муассасаларида, шунингдек, СамДУда ҳам етакчи, фаол, ташаббускор, билимдон хотин-қизлардан кадрлар захираси бўлиши керак.\nЖамоатчилик назоратида ҳам хотин-қизларнинг ролини ошириш, ўз тизимидаги муаммоларини олиб чиқишда аёлларга хос бўлган жонкуярлик, фидойилик билан ёндашишлари бугун жуда зарур.\nУчрашувда Самарқанд давлат университети ректорининг хотин-қизлар масалалари бўйича маслаҳатчиси Ш.Тўхлиева, педагогика факультети декани З.Раҳмонова, профессорлар М.Турсунова, КҲасановалар ўз фикр, таклиф-мулоҳазаларини билдирдилар.\nХусусан, жойларда оилавий нотинчликлар, ажримларнинг олдини олиш, чекка ҳудудларда қизларнинг таълимга қизиқишини оширишда университет олималари билан ҳамкорликни янада кенгроқ йўлга қўйиш фикрини билдиришди. Шунингдек, ногирон талабалар учун катта йўлларда шароит яратиш, олималар ўртасида спорт мусобақалари ўтказиш каби таклифлар билдирилди.\nЙиғилишда бугунги кунда университетда 5 нафар профессор олималар фаолият юритаётгани, 18 та факультетнинг 5 тасида аёл киши декан сифатида иш олиб борилаётгани, яна қатор талабаларнинг ютуқлари эътироф этилди. Лекин шундай катта университетда нега бор-йўғи беш нафар аёл профессор экан, илмий салоҳият нечоғлик ўзи?\nСамДУ олималарининг жамоат ишига қизиқаётгани яхши, аммо ўз талабаларининг муаммоларини ҳал қилишда қандай қийинчиликлари бор? Қанча талаба қизлар ўқишни тугатгач, ишли бўляпти, қанчасида муаммо бор? Афсуски, учрашувда реал таклифлар, муаммолар янграмади.


16:27 / 16.09.2018 | zulfiya | 1904\nАссалому алайкум! Ҳурматли устозлар, ман яқинда битта видео кўрдим ва ҳайрон қолдим. Шу ҳақида сизлардан сўраб билмоқчи эдим. У видеода араблар нечидир йиллик бир қабрни очишди ва у инсонни кафанини ечиб кўришди у ҳудди тирик инсондек эди. Уни юзларидан ўпиб пешонасидан ўпишди. Уни кўзини очиб кўришди оғзини очиб кўришди. Охиригача кўра олмадим у ҳудди кулиб тургандек эди. Тўғриси қўрқдим. Мени ҳайрон қолдирган нарса бу иш тўғрими? Бу уша инсонга нисбатан ҳурматсизликка кирмайдими? Саволим учун узр ва раҳмат.\n- Ва алайкум ассалом! Ҳурматсизликка кирмайди. Расулуллоҳ соллаллоҳу алайҳи васаллам “Аллоҳ таоло ерга пайғамбарларнинг жасадини ейишни ҳаром қилган” деганлар. Худди шунингдек шаҳидларни ҳам жасадлари чиқимайди.\nعَنْ جَابِرٍ رَضِي اللهُ عَنْهُ قَالَ: لَمَّا حَضَرَ أُحُدٌ دَعَانِي أَبِي مِنَ اللَّيْلِ فَقَالَ: مَا أُرَانِي إِلَّا مَقْتُولًا فِي أَوَّلِ مَنْ يُقْتَلُ مِنْ أَصْحَابِ النَّبِيِّ صَلَّى اللهُ عَلَيْهِ وَسَلَّمَ، وَإِنِّي لَا أَتْرُكُ بَعْدِي أَعَزَّ عَلَيَّ مِنْكَ، غَيْرَ نَفْسِ رَسُولِ اللهِ صَلَّى اللهُ عَلَيْهِ وَسَلَّمَ، فَإِنَّ عَلَيَّ دَيْنًا فَاقْضِ، وَاسْتَوْصِ بِأَخَوَاتِكَ خَيْرًا. فَأَصْبَحْنَا فَكَانَ أَوَّلَ قَتِيلٍ، وَدُفِنَ مَعَهُ آخَرُ فِي قَبْرٍ، ثُمَّ لَمْ تَطِبْ نَفْسِي أَنْ أَتْرُكَهُ مَعَ الْآخَرِ فَاسْتَخْرَجْتُهُ بَعْدَ سِتَّةِ أَشْهُرٍ، فَإِذَا هُوَ كَيَوْمِ وَضَعْتُهُ هُنَيَّةً غَيْرَ أُذُنِهِ\n«Уҳуд(куни)да тунда отам мени чақириб: «Набий соллаллоҳу алайҳи васалламнинг қатл этиладиган саҳобаларининг биринчиларидан бўламан, деб ўйлаяпман. Мен учун Набий соллаллоҳу алайҳи васалламдан бошқа сендан азиз киши қолмаяпти. Зиммамда қарз бор, уни адо эт, сингилларингга яхшилик қил», деди.\nТонг оттирдик. У биринчи қатл қилинганлардан бўлди. У билан қабрга бошқа киши ҳам дафн қилинди. Олти ойдан сўнг уни биров билан қолдиришга кўнглим бўлмай, чиқариб олдим. Қарасам, қулоғини айтмаганда, қўйган кунимдагидек экан».\nИзоҳ: Ҳанафий мазҳабига кўра маййитни қабрдан чиқариб олиш макруҳ. Фақат зарурат сабабли чиқариш мумкин. Шунинг учун уламолар «Қабр чўкиб, тушиб кетса ҳам, маййит ундан чиқариб олинмайди», дейишади («Файзул Борий»). (“Олтин силсила” китобидан Саҳиҳул Бухорий).\nТафсири Руҳул маъонийнинг соҳиби Аллома Олусий жасади чиримайдиганларнинг сафида пайғамбарлар, сиддиқлар, шаҳидлар, илмига амал қиладиган олимлар, фақат савоб умидида маош олмасдан азон айтган муаззинларни ҳам санаб ўтганлар. Валлоҳу аълам!\nМол экинзорни пайхон қилса\nАёлларни таҳоратда сочига масх тортиши


1 июль куни Ўзбекистонда қандай об-ҳаво кузатилади?\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари 1 июль куни Ўзбекистонда қандай об-ҳаво кузатилади?\t15:06, 30 июнь\tРеспублика Гидрометеорология марказининг хабар беришича, 1 июль куни Тошкентда ҳаво бироз булутли бўлади, вақти-вақти билан ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 22-24, кундузи 38-40 даража иссиқ бўлади. Қорақалпоғистон Республикаси ва Хоразм вилоятида ҳаво бироз булутли бўлади, ёғингарчилик бўлмайди. Шарқдан секундига 7-12 метр тезликда шамол эсади. Кечаси 20-25, кундузи 35-40 даража иссиқ бўлади.\nБухоро ва Навоий вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 22-27, кундузи 37-42 даража иссиқ бўлади. Тошкент, Самарқанд, Жиззах ва Сирдарё вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 20-25, кундузи 35-40 даража иссиқ бўлади. Қашқадарё ва Сурхондарё вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 22-27, кундузи 37-42 даража иссиқ бўлади. Андижон, Наманган ва Фарғона вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 20-25, кундузи 35-40 даража иссиқ бўлади. Республикамизнинг тоғли ҳудудларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 12-17, кундузи 25-30 даража иссиқ бўлади.


21 октябрь, 2020, 07:07\nЭлдорнинг дебютдаги “плюслари” ва “минуслари”!\nМақола аввалида, Элдор Шомуродовни бир томондан ўзбекистонлик футбол ишқибозлари, иккинчи тарафдан россиялик, хусусан, ростовлик мухлислар қўллаб-қувватлаб турганини алоҳида таъкидлаш лозим. Ўз навбатида, генуяликлар ҳам ҳужумчимизни яхши қабул қилди.\nЭлдорнинг Италиядаги дебютини кўпчилик алоҳида эътибор билан кузатди. Ҳарқалай, “Верона” майдонида бўлган учрашувда бошланғич таркибда майдонга тушган ҳамюртимиз ўз жамоадошларидан қолишгани йўқ. Сафардаги қимматли бир очкога ўз ҳиссасини қўша олди.\nХориж оммавий ахборот воситаларида 25 ёшли ҳужумчимиз дебюти бўйича таҳлилий материаллар чоп этила бошлади. Бу яхши албатта. Шу тариқа, ўзбек футболига назар ташланади. Элдор ортидан яна кимлардир Европага кетиб қолишини ҳамма мухлислар ажойиб сюрприз сифатида қабул қилса керак.\n“Женоа”нинг асосий одами – бош мураббий Роландо Мараннинг Элдордан умиди катта. У буни ўйиндан олдин шундай изҳор қилганди:\nЭлдор 5-6 кундан бери умумий гуруҳда шуғулланяпти. У ҳаракат қиляпти ва ўйини менга маъқул. Жамоа услубига киришиб кетишига бироз муддат керак. Янги чемпионатга мослашиш ҳам вақт олади. Мен Шомуродов ўзини яхши томондан кўрсатаётганини айтишим мумкин.\nШомуродов 63-дақиқа тўп сурган ўйинда “Женоа” дуранг учун ўйнагандек кўринди ва мақсадига етди. Генуяликлар асосий эътиборни жамоавий ҳимояланишга, рақибни қарши ҳужумда ушлашга ва қанотлардан узоқ масофага тўп ошириб, ҳужум қилишга эътибор қаратди. Бу услуб учун Шомуродов типидаги ҳужумчилар идеал вариант. Чунки Элдорнинг бўйи баландлиги унга “иккинчи қаватдаги” курашларда устунлик беради, тезкорлиги бўш зоналарга қочиб кета олишини таъминлайди. Бу усулда ўйнайдиган жамоада Элдор учун яхши имкониятлар кўп бўлади.\nЎйинда Шомуродов тўпни эгаллаб олиш, корпусдан фойдаланиш, фол ишлаш, рақибдан қочиш, позиция танлашдаги қобилиятларини ва яхши жисмоний тайёргарликка эгалигини кўрсатди. Шомуродов захирага олинганидан кейин “Женоа” майдоннинг рақиб эгалик қиладиган томонидан тўпни эгаллашда муаммоларга дуч кела бошлади. Элдорнинг ўрнига майдонга тушган Скамакка бирорта яккакурашда устунлик қила олмади.\nШомуродов ортга қайтиб, ҳимояга ёрдам бергани, майдон марказида рақиблардан тўпни олиб қўйгани, вероналикларнинг пасларини тўсгани ҳам ўзбек футболчисининг ютуқларидан.\nҲужумчининг камчиликлари ҳам кўринди. Биринчи навбатда, Элдор жамоавий ўйинга киришиб кета олгани йўқ. Кўпинча, асосий эпизодлардан четда юрди. Тўп унга оширилмаган пайтлар, майдонда ишсиз қолиб кетди. Ҳужум пайтида яхши очила олмади ва натижада ярим ҳимоячилар кимга тўп оширишни билмай қолди. Бунақа вазиятда Элдор ўзини кўрсатиши шарт. Чунки генуяликлар учун ҳар бир муваффақиятли ҳужум олтинга тенг. Сабаби, жамоа ҳужумкор эмас.\nЯна бир катта минус – дарвозага зарба беришдаги нўноқлик. Элдор ҳужумчи бўлса-да, дарвозабонни қийнайдиган бирорта зарба беролмади. Ўзбекистонлик легионер бундай вазиятларда пас бертишни маъқул топди. Айниқса, тўпни орқага кўп узатди.\nЭлдорнинг техникаси яхши бўлса-да, рақиб ҳимоячиларини алдаб ўтиб, зарба беришга ҳаракат қилмади.\nХулоса ўрнида айтиш лозимки, Элдор Шомуродов ўзининг энг зўр ўйинини кўрсатмаган бўлса-да, бошқалардан ортда қолгани йўқ. Ҳамма ундан қисқа фурсат ичида ўйини очилиб кетишини кутаётгани ҳам сир эмас. Элдорда камчиликларини йўқотиш ва устунликларини янада кучайтириш орқали “Женоа” етакчиларидан бирига айланиши учун унда катта салоҳият бор.\nТЕЗКОР ХАБАР “Элдор тез орада А Серия грандларидан бирига ўтади!”\n"Ювентус" ҳужумчиси Шомуродовнинг жамоасига қарши бўладиган ўйинни ўтказиб юборади


Катта уламолар мавлуд ҳақида\n00:00 / 21.02.2016 | "Зикр Аҳлидан Сўранг" | 574\nМавлуд ҳақида уламоларнинг гаплари ҳақида маълумот ахтариш давомида биринчи бўлиб Аҳмад ибн Муҳаммад ибн Али ибн Ҳажар Ҳайтамийнинг машҳур «Туҳфатул муҳтож фии шарҳил минҳож» китобидаги матн эътиборимни тортди. Уни ўқиб чиққандан сўнг мақсадни баён қилиш учун етарли деб билиб бошқаларини ахтаришдан воз кечдим. Мазкур матнни сиз муҳтарамларнинг эътиборингизга ҳавола қилишни маъқул топдим. Чунки, мазкур матндан кўп нарсаларни англаб олиш имкони бор экан. Жумладан, мавлуд ҳақида баҳс юритган уламоларнинг вакиллари ҳақида ҳам маълумот олиш мумкин.\nМазкур матн бошидан-охиригача маш-ҳур аллома, ҳофиз Жалолиддин Суютий раҳматуллоҳ, алайҳга оид бўлиб, биз номини айтиб ўтган китоб эгаси Ибн Ҳажар Ҳайтамий у кишидан тўлиқ кўчирган.\nМатнни эътиборингизга ҳавола қилишдан олдин унда номи зикр қилинган ва мавлудни қўллаб-қувватлаган уламолардан фақат иккиталари ким эканлиги ҳақида қисқача маълумот бериб ўтиш масалани англаб етишга ёрдам берар, деб умид қилишимизга сабаб бўлди.\nҲофиз Жалолиддин Абул Фазл Абдурроҳман ибн Абу Бакр ибн Муҳаммад Суютий Шофеъий. Муҳаққиқ ва машҳур олим. Ўта машҳур ва фойдали китоблар муаллифи. 849 ҳижрий сананинг Ражаб ойида таваллуд топган. Саккиз ёшлигида Қуръонни хатм қилган. Кўплаб матнларни ёд олган. Ёзган китобларининг сони беш юзтадан ошган. Китобларининг шуҳрати ҳақида гапиришнинг ҳожати ҳам йўқ.\nУ киши ўз замонасининг ҳадисга оид барча илмларида пешқадам ҳам бўлган. У киши икки юз минг ҳадисни ёддан билган ва яна бошқаларини топсам ёдлар эдим, деган. Қўшимча тарзда айтадиган бўлсак, ҳаммага маълум ва машҳур «Жалолайн» тафсирининг икки муаллифидан бири худди шу имом Жалолиддин Суютий бўладилар.\nЭнди, Аҳмад ибн Муҳаммад ибн Али ибн Ҳажар Ҳайтамийнинг машҳур «Туҳфатул муҳтож фии шарҳил минҳож» китобидаги матнни шарҳлашга ўтайлик. Шарҳдан ажраб туриши учун матннинг остига чизиқ қўйдик.\nҲофиз Суютийнинг фатволарида, валийма бобида Робийъул-аввал ойида мавлудиннабий қилиш ҳақида, унинг шаръий ҳукми, бу иш яхшими, ёмонми, қилган одамга савоб бўладими, йўқмилиги ҳақида сўралди.\n«Менинг жавобим шуки, аслида одамларнинг жамланиб муяссар бўлганича Қуръон тиловати, Набий соллалоҳу алайҳи васаллам ишларининг аввалида бўлган хабарларни, у зотнинг туғилишларида содир бўлган мўъжизаларни ривоят қилишлари ва охирида уларга егулик нарса улашилиб, бунга бошқа нарсалар зиёда қилинмай тар-қалиб кетадиган бўлсалар, бидъати ҳасанадир.\nҲофиз Жалолиддин Абул Фазл Абдурроҳман ибн Абу Бакр ибн Муҳаммад Суютий Шофеъий раҳматуллоҳи алайҳнинг мавлуд ҳақидаги бу фатволаридан бир неча хулосалар чиқариб оламиз.\n1. Мавлуд бидъати ҳасанадир.\nМавлудда қуйидаги ишларни қилишга рухсат берилади:\n2. Қуръон тиловати.\nИложи бўлса, Расулуллоҳ соллалоҳу алайҳи васаллам ҳақларидаги оятларни ўқиб, ҳар қавм ўз тилида тафсир қилса, жуда ҳам яхши бўлади.\n3. Набий соллаллоҳу алайҳи васаллам ишларининг аввалида бўлган хабарларни ривоят қилиш.\nРасулуллоҳ соллалоҳу алайҳи васалламнинг туғилиш даврларида бор жаҳолат ҳолатини, у зотнинг хайр ва барака бўлиб туғилганларига оид саҳиҳ ривоятларни ўқиб, таржима ва шарҳ қилиб берилса, халқ оммаси керакли маълумотни олган бўлади.\n4. У зотнинг туғилишларида содир бўлган мўъжизаларни ривоят қилиш.\nБунда асоссиз, муболағали ва тўқима хабарлардан эҳтиёт бўлиш лозим. Баъзи китобларда ана шундай нарсалар аралашиб қолганини унутмаслик керак. Ҳадис ва ишончли сийрат китобларида келган хабарларнинг ўзи етарли.\n5. Охирида егулик нарса улашиш.\nБунда ҳам ҳаддан ошмаслик, исроф ва ношаръий нарсаларга йўл қўймаслик лозим.\n6. Бошқа нарсаларни зиёда қилмай тар-қалиб кетиш.\nЯъни, юқорида зикр қилинган нарсалардан ортиқча иш қилмаслик керак. Бизнинг одамларимиз бундан бошқа нима бўлиши мумкин, дейишлари мумкин. Бошқа ерларда, хусусан, арабларда турли бидъат ва хурофот ишлар бўлган. Шунинг учун ҳам имом Жалолиддин Суютий бу шартни алоҳида таъкидламоқдалар.\n7. Мавлуд қилган одамга савоб берилиши.\nБу савоб мавлуд қилган одам Набий соллаллоҳу алайҳи васалламни улуғлагани, у зотнинг мавлудлари муносабати ила хурсандчилик изҳор қилгани учун савоб берилади.\nКейин яна қуйидагиларни зикр қилган:\n«Буни биринчи бўлиб қилган шахс Ирбилнинг Каттаси Малик Музаффар бўлган. Унинг ҳузуридаги мавлудга уламо ва сўфиларнинг аъёнлари ҳозир бўлар эди. Сўнгра Ҳофиз Абул Хаттоб ибн Диҳя унга (Малик Музаффарга) мавлудин-набий ҳақида бир китоб тасниф қилди ва «Танвийр фии мавлуди башийрин назийр» деб номлади.\nИмом Жалолиддин Суютийнинг маълумотлари бўйича биринчи бўлиб мавлуд маросимини ташкил қилган одам Ирбилнинг Каттаси Малик Музаффар бўлган.\nБу гапни бошқа уламолар ҳам қўллаб-қувватлайдилар. Шайх Муҳаммад Закий Иброҳим «Абжадияту тасаввуфил исламий» номли китобда қуйидагиларни айтади:\n«Мавлудин-набийни биринчи бўлиб нишонлаган шахс Малик Музаффар (Тоғрил) Ироқдаги Ирбилнинг подшоҳи бўлган. У имом Абу Шома ва бошқа уламоларнинг розилиги билан бу ишни қилган».\nДастлабки мавлуд маросимлари катта уламолар ва сўфийлар ҳузурида бўлгани алоҳида эътиборга сазовор ҳолдир.\nЯна мавлуд ҳақида китоблар ёзилгани ҳам бежиз эмас.\nСўнгра моликийларнинг кейингиларидан Фокиҳоний номи билан машҳур бўлган шайх Тожиддин Умар ибн Али Лахмий Сакандарий мавлудин-набий ёмон бидъат эканини даъво қилиб чиқди ва бу ҳақда «Ал-Маврид фил калами ала амалил мавлуд» деган китоб ёзди.\nЎша вақтда оз бўлса-да мавлудга қарши чиққанлар ва ҳатто бу масалада китоб ёзганлар бўлган экан.\nҲофиз Абул Хаттоб ўша китобни аввал ҳаммасини кўчира туриб, кейин бирма-бир чиройли танқид қилди ва балоғатли рад-диялар берди. Аллоҳ бундай Ҳофизнинг хайрини берсин!\nАммо мавлудга қарши бўлганларга ўз ўрнида ва қойиллатиб илмий жавоб ҳамда раддиялар берилган экан.\nАсрнинг ҳофизи бўлмиш Шайхул Ислом Абул Фазл Аҳмад ибн Ҳажардан мавлуд ҳақида сўралди. У киши қуйидаги жавобни берди:\n«Мавлуднинг асли бидъат бўлиб, унинг ҳақида биринчи уч асрдаги салафи солиҳлардан ҳеч нарса нақл қилинмаган. Лекин, шу билан бирга бу иш яхшиликларни ва унга зид бўлган нарсаларни ўз ичига олгандир. Бас, ким яхшиликларини олиб, ёмонликларидан четда бўлса, бидъати ҳасана бўлади. Ким бундай қилмаса, бўлмайди».\nАввало, бутун бошли бир асрнинг ҳофизи бўлмиш Шайхул Ислом Абул Фазл Аҳмад ибн Ҳажар кимлигини билиб олайлик.\nУ киши Ҳофиз, Шайхулислом Абул Фазл Шаҳобиддин Аҳмад ибн Али ибн Муҳаммад ибн Муҳаммад ибн Али ибн Аҳмад ибн Ҳажар Асқалонийдир. Бу зот ҳижрий ҳисоб бўйича 773 - 852, мелодий ҳисоб бўйича 1372 - 1449 йилларда яшаб ўтган. Ҳофиз Ибн Ҳажар Асқалонийнинг ҳадис, тарих, фиқҳ, адабиёт, усулуд-дин ва усулул-фиқҳ бўйича ёзган китоблари юз элликдан зиёддир. Жумладан, бутун дунёга машҳур «Фатҳул Борий шарҳу саҳиҳил Бухорий» китоби ҳам Ҳофиз Ибн Ҳажар Асқалонийнинг қаламига мансубдир. У кишининг «Исоба фии тамйизис Саҳоба» китоби ҳам ўз бобида тенги йўқ китоблардан ҳисобланади.\nҲофиз Ибн Ҳажар Асқалонийнинг мавлуд ҳақидаги гаплари ҳам бу борада асос бўладиган гаплардандир. Улардан қуйидаги фойдаларни оламиз:\n1. Биринчи уч асрда мавлуд бўлмагани.\n2. Ўша вақтдаги мавлудларда яхши ва ёмон нарсалар аралаш бўлгани.\n3. Мавлуднинг яхшиликларини олиб, ёмонликларидан четда бўлинса, бидъати ҳасана бўлиши.\n4. Мавлуддан кўзланган яхши мақсадлардан бошқа нарсани аралаштириб бўлмаслиги.\nИмом Жалолиддин Суютий гапларининг давомида яна қуйидагиларни айтади:\nСўнгра менга бу ишни собит асосдан чиқариб олиш зоҳир бўлди. Икки саҳиҳда (Бухорий ва Муслимда) Ибн Аббосдан ривоят қилинади:\n«Пайғамбар соллаллоҳу алайҳи васаллам Мадинага келиб яҳудийлар Ошуро куни рўзасини тутаётганларини кўрдилар ва:\n«Бу нима?» - дедилар.\n«Бу солиҳ кундир. Бу–Аллоҳ Бани Исроилни душманидан қутқарган кун. Ўшанда Мусо унинг рўзасини тутган дедилар. У зот соллаллоҳу алайҳи васаллам:\n«Мен, сизлардан кўра Мусога ҳақлироқман», дедилар ва унинг рўзасини тутдилар, тутишга амр қилдилар».\nМана шундан Аллоҳга муъаяян кунда берган неъмати ва балони рад қилгани учун шукр қилиш ҳамда уни ҳар йили ўша кунда қайтариб туриш жоизлиги истифода қилинади. Аллоҳга келтириладиган шукр сажда, рўза, садақа ва тиловат каби турли ибодатлар билан адо этилади. Ўша кунда раҳмат набийси бўлган набийимизнинг дунё-га келишларидан ҳам улуғ неъмат борми?! Шунинг учун, Ошуро куни Мусонинг қиссасига тўғри келадиган тайинли бир кунни ихтиёр қилиш лозим бўлади. Ким буни мулоҳаза қилмаса, ойнинг қайси кунида бўлса ҳам мавлуд қилаверади. Баъзи бирлар бундан ҳам кенг олиб, йил бўйи қиладилар. Булар мавлуднинг аслига тегишли гаплардир.\nЭнди ўша кунда қилинадиган амалларга келадиган бўлсак, улар шукр маъносини англатадиган, аввал айтиб ўтганимиз тиловат, садақа, таом улашиш, набийни мадҳ этувчи ва қалбларни ҳаракатга келтирувчи зоҳидлик шеърларини ўқиш, яхшилик ва охират учун керак ишларни қилишдан иборат бўлиши лозим.\nАммо самоъ ва лаҳв нарсалар ҳақида айтиш лозимки, хурсандчиликка сабаб бўладиган мубоҳ нарсалар бўлса, ҳечқиси йўқ. Лекин ҳаром ва макруҳ нарсалардан ва яхшиликка хилоф бўлганларидан тийилиш керак.\nИмом Жалолиддин Суютий ушбу қитъа-да мавлуднинг савобли иш эканига, уни қилиш жоиз эканлигига ҳадиси шарифдан далил келтирмоқдалар. Яҳудийлар нишонлаб келган Ошуро кунини Расулуллоҳ соллалоҳу алайҳи васаллам биз ҳам келаси йили рўза тутамиз, деб қабул қилишлари мавлудга ўхшаш нарсаларни жорий қилиш мумкинлигига асос қилиниши мумкинлигини айтмоқдалар.\nШу билан бирга, Имом Жалолиддин Суютий мавлуднинг асли, уни қачон қилиш мумкинлиги ва унда қилинадиган ва қилинмайдиган амаллар бўйича ҳам умумий қоида бўладиган ибораларни келтирмоқдалар. Бу ибораларни мавлуд қилиш тарафдорлари яхшилаб ўрганишлари ва уларга амал қилишлари лозим.\nСўнгра зикр қилиндики, Ҳофиз Ибн Носириддин ўзининг «Вирдис Содий фии мавлудил ҳодий» номли китобида қуйидагиларни айтади:\n«Саҳиҳ қавлда айтилишича, ҳар душанба куни Абу Лаҳабдан дўзахнинг азоби енгиллатилади. Чунки, у шу куни Расулуллоҳ соллалоҳу алайҳи васалламнинг туғилганларидан масрур бўлиб Сувайбани озод қилган. Шеър:\nИкки қўли қурисин деб ёмонланган кофирга.\nНе мукофоту шараф, не мақомлар бўларкин».\nБу қитъада Имом Жалолиддин Суютийдан бошқа олимлар ҳам мавлуднинг жоизлигига далил келтирганларига намуна сифатида Ҳофиз Ибн Носириддин «Вирдис Содий фии мавлудил ҳодий» номли китобида келтирган гаплари тақдим қилинмоқда.\nЮқорида келтирилган маънони имом Бухорийнинг «Саҳиҳ»ларида ҳам топамиз:\n«Урва айтади: «Сувайба Абу Лаҳабнинг чўриси бўлган. Абу Лаҳаб уни озод қилган. Бас, у Набий соллаллоҳу алайҳи васалламни эмизган. Абу Лаҳаб ўлганидан кейин баъзи аҳли уни тушида жуда ёмон ҳолда кўрган. Унга, сенга нима бўлди, деб сўраган. Абу Лаҳаб унга, сиздан кейин Сувайбани озод қилганим учун мана шунча суғорилганимдан бошқа яхшилик кўрмадим, деган.\nИмом Бадриддин Айний ушбу ривоятнинг шарҳида: «Суҳайлий зикр қилишича, Аббос розияллоҳу анҳу қуйидагиларни айтган:\n«Абу Лаҳаб ўлганидан бир йил ўтиб уни тушда жуда ҳам ёмон ҳолда кўрдим. У менга, сиздан кейин ҳеч бир роҳат кўрмадим. Фақатгина ҳар душанба куни мендан азоб енгиллатилмоқда, деди. Бунинг сабаби Набий соллаллоҳу алайҳи васаллам душанба куни туғилдилар ва Сувайба Абу Лаҳабга у зотнинг мавлудларини суюнчилаган ва Абу Лаҳаб шунинг учун уни озод қилганлигидандир».\nБошқа уламолар ҳам мавлуд қилиш жоиз-лигига турли далилларни келтирганлар. Аммо биз юқорида зикр қилинганлари билан кифояланамиз. Хулоса шуки, умматнинг улкан уламолари мавлуднинг жоизлигини таъкидлаганлар ҳамда керакли ҳужжат ва далилларни тақдим қилган эканлар.\nфақрликдан сақланиш учун\n"Муҳтасар ул Виқоя" китоби ҳақида фикрингиз?


«Аёллар дафтари»га киритилган хотин-қизларни қўллаб-қувватлаш жамғармаси ташкил этилди\nВазирлар Маҳкамасининг «Хотин-қизлар муаммоларини ўрганиш ва ҳал этиш тизимини янада такомиллаштириш чора-тадбирлари тўғрисида»ги қарори қабул қилинди.\nХотин-қизларнинг ижтимоий-иқтисодий муаммоларини ҳал этиш мақсадида “Аёллар дафтари” рўйхатига киритилган хотин-қизларни қўллаб-қувватлаш жамғармаси ташкил қилинди.\n“Аёллар дафтари”ни юритиш орқали хотин-қизлар муаммоларини тизимли равишда ҳал этиш ва уларни ижтимоий қўллаб-қувватлаш тартиби тўғрисидаги низом;\n“Аёллар дафтари” рўйхатига киритилган хотин-қизларни қўллаб-қувватлаш жамғармалари тўғрисидаги низом;\nХотин-қизлар муаммоларини тизимли равишда ҳал этиш, уларни ижтимоий қўллаб-қувватлаш бўйича республика комиссиясининг таркиби.\nҚарор билан "Аёллар дафтари” рўйхатига киритилган хотин-қизлар ва уларнинг вояга етмаган (қарамоғида I гуруҳ ногиронлиги бўлган фарзандлари ёшидан қатъи назар) фарзандларига даволаш, дори воситалари олиб бериш ёки мураккаб жарроҳлик амалиётлари учун харажатлар қоплаб бериш тартиби тасдиқланган. Харажатлар “Аёллар дафтари” жамғармаси ва Хотин-қизларни қўллаб-қувватлаш давлат мақсадли жамғармаси маблағлари ҳисобидан тўлаб берилади.\nОила ва хотин-қизлар давлат қўмитасига Ахборот технологиялари ва коммуникацияларини ривожлантириш вазирлиги билан биргаликда 2022 йил 1 июлга қадар “Аёллар дафтари” билан ишлаш электрон тизимини ишлаб чиқиш ва ишга тушириш топширилган.\nЭлектрон тизим давлат мақсадли жамғармаси ҳисобидан молиялаштирилади. Ушбу тизим ёрдамида қуйидаги имкониятлар берилади:\nижтимоий ҳимояга муҳтож хотин-қизнинг “Аёллар дафтари”га киритиш ҳақидаги мурожаатини бевосита қабул қилиш;\nушбу мурожаатни кўриб чиқиш натижалари, агарда мурожаатни қаноатлантириш рад этилган бўлса, рад этиш асосларини тақдим этиш;\n“Аёллар дафтари”га киритилган хотин-қизларга кўрсатиладиган ёрдам турларини кўрсатиш;\n“Аёллар дафтари” орқали ёрдам кўрсатилаётган хотин-қизларнинг рўйхати ва уларнинг ҳар бирига кўрсатилган ёрдамларнинг аниқ турлари, ҳажми ҳамда келгусида режалаштирилаётган тадбирлар билан танишиб чиқиш.\nБундан олдин “Аёллар дафтари”га киритилган хотин-қизларни қўллаб-қувватлаш тартиби тасдиқланганди.\n«Аёллар дафтари»га киритилган хотин-қизларни қўллаб-қувватлаш тартиби тасдиқланди\nБоғча тўловларидан имтиёзни қайси тоифа аёллар олади?\nҲоким ёрдамчиларини қўллаб-қувватлаш жамғармаси маблағидан фойдаланиш тартиби белгиланди\nМўйноқда антиқа пайпоқлар тўқилмоқда


5 йил аввал 671 siyrat.uz\n«Бошқалар эса гуноҳларини эътироф қилдилар: улар яхши ва ёмон амални аралаштириб қилганлардир. Шоядки, Аллоҳ уларнинг тавбасини қабул қилса. Албатта, Аллоҳ мағфиратли ва раҳмли Зотдир». Бу тоифадаги кишиларнинг яхшилик ва ёмонликлари тенгма-тенг келиб қолгандир. Ушбу оят тушишига сабаб бўлганлар Табук урушига бормай қолиб, сўнгра ўз ишларидан афсус-надомат қилиб, тавба этган кишилардир. Улар ғазотдан қолиб, жуда ёмон иш қилганлар, аммо чин кўнгилдан афсусланишлари яхши ишдир. Энди бундай табақадаги кишиларнинг ишлари Аллоҳнинг Ўзига ҳавола қилинади. Бу оятнинг нозил бўлиш сабаби ҳақида Ибн Жарийр Табарий роҳимаҳуллоҳ Убайд ибн Салмондан қилган ривоятда қуйидагиларни айтади: «Аз-Заҳҳокдан Аллоҳнинг «Бошқалар эса гуноҳларини эътироф қилдилар: улар яхши ва ёмон амални аралаштириб қилганлардир», деган ояти тўғрисида қуйидагиларни эшитдим: «Бу оят Абу Лубоба ва унинг шериклари ҳақида нозил бўлган. Улар Пайғамбаримиз соллаллоҳу алайҳи васаллам билан бирга Табук ғазотига бормай, ортда қолдилар. Расулуллоҳ соллаллоҳу алайҳи васаллам жўнаб кетганларидан кейин у Зотдан ажраб қолганларига афсус-надомат чекдилар. «Биз соя-салқинда овқатларни еб, хотинлар билан ўтирамиз-у, Аллоҳнинг Пайғамбари жиҳодда, қийинчиликда юрадими? Аллоҳга қасамки, ўзимизни устунларга боғлаб қўямиз, сўнгра то Аллоҳнинг Пайғамбари соллаллоҳу алайҳи васаллам ўзлари кечириб, ечмагунча ўзимизни ечмаймиз», дедилар. Сўнгра ўзларини ўзлари боғлаб қўйдилар. Улардан уч киши ўзини устунга боғлаёлмай қолди. Расулуллоҳ соллаллоҳу алайҳи васаллам ғазотдан қайтиб келиб, масжиддан ўтдилар. Масжид йўллари устида эди. Ҳалигиларни кўриб қолиб, улар ҳақида сўрадилар. У Зот соллаллоҳу алайҳи васалламга: «Булар Абу Лубоба ва унинг шериклари. Сиз билан бормай, ортда қолишган. Кўриб турганингиздек, ўзларини боғлаб қўйишди. Токи сиз уларни ечмагунингизча, ўзларини ўзлари ечмасликка Аллоҳни ўртага қўйиб, аҳд қилишди», дейилди. Шунда Аллоҳнинг Пайғамбари соллаллоҳу алайҳи васаллам: «Менга то уларни қўйиб юборишга амр қилинмаунча ечмайман. Токи Аллоҳ уларни афв этмагунча кечирмайман. Улар ўзларича мусулмон ғазотидан юз ўгирдилар», дедилар. Бас, Аллоҳ «Бошқалар эса гуноҳларини эътироф қиладилар» оятини то «Шоядки Аллоҳ уларнинг тавбасини қабул қилса»гача нозил қилди. «Шоядки» Аллоҳдан бўлса, «вожиб»ни англатади. Бас, Аллоҳнинг Пайғамбари уларни қўйиб юбордилар ва кечирдилар».


Яхшилар, яхши ҳам сизлар борсизлар… « Ўзбекистон Халқ Ҳаракати\nЯхшилар, яхши ҳам сизлар борсизлар…\n06 December 2018 - 7:00\nКаттароқ маросим учун камерага оладиган (камерачи) инсон хизматига эҳтиёж сезилди. Бир танишим орқали камерачи гаплашдим. Пулини келишдик. Вақти келганда келиб хизматини қила бошлади. Маросим охирлай бошлаганда бир четга тортиб, “пулингизни бериб қўяй“, дедимда келишилган маблағни бердим. У ҳам санамасдан чўнтагига солди.\nМаросим тугаб, кеч кирганда ўша йигит телефон қилди. Биринчи келган хаёл: пулдан кам чиқибди, шекилли, деган ўй бўлди. Телефонга жавоб бердим. Нариги тарафдан “Ассаламу алайкум. Ака, узр безовта қилдим. Берган пулингиздан…“ деган эди, гапини тугатишини кутмай, шартта бўлдимда “қанча кам чиқибди?“, дедим. Мийиғида кулдида “йўғе, ака, қайтанга кўп чиқди. Берган пулингиз орасига иккита эллик мингталик кириб қолган экан. Шуни айтиб қўяй деган эдим. Йўлингиз тушса олиб кетинг. Нафс ёмон нарса, яна ишлатиб қўймай“, деди. Гапирган гапимдан ва қилган ҳаёлимдан уялиб кетдим. “Эрта-перта оларман“, дедимда телефонни қўйдим.\nЎша гапни эшитганимдан бошлаб икки кунгача хурсанд бўлиб юрдим. У йигит кейинги куни эрталабда қайта қўнғироқ қилди. Вақтим бўлмай, пулни олгани бора олмадим. Тушликда яна, кечки пайт яна телефон қилди. Охири ўзига ҳазил аралаш “ука, худди мени сиздан қарзим бордек телефон қиласиз-а? Оламан ўша пулни. Бунча шошмасангиз?“, дедим. “Бировдан қарзим бўлса уҳлай олмайман. Жоним чиқиб кетмасидан аввал омонатингизни топширай. Шу арзимаган юз минг пул сабаб у ёғда юз йил савоб-жавоб қилинишни хоҳламайман“ деди.\nШу даража хурсанд бўлдимки, ниҳояси йўқ. «Яхшилар, яхши ҳам сизлар борсизлар», деб ҳайқиргим келди. Агар ер юзида қиёмат бўлмаётган экан, бунга сизга ўхшаган одамлар сабабчидир.\nБизга исломни берган ва қалбларимизни иймон нури билан тўлдириб, яхшилик устида биродар қилган Аллоҳга ҳамдлар бўлсин.


Falcon 9 Аргентинага қарашли сунъий йўлдош билан Ернинг қутб орбитасига учирилди\nАҚШнинг SpaceX компанияси Флоридадаги Канаверал бурнидан Ернинг қутб орбитасига биринчи марта Falcon 9 ракетасини учирди. Ракета орбитага Аргентинага қарашли сунъий йўлдошни етказади.\nКомпаниянинг твиттердаги саҳифасида ушбу парвоз “ўзига хослиги” таъкидлаб ўтилган. “Бу SpaceX’нинг ушбу нуқтадан биринчи марта қутб орбитасига ракета учиришидир. Бу Falcon 9 фазога йўлида Флориданинг шарқий соҳили бўйлаб учишини англатади”, дейилган хабарда.\nАргентинанинг SAOCOM 1B сунъий йўлдоши унинг радари бутун сайёра бўйлаб кузатув олиб бора олиши учун қутб орбитасида қолиши керак. SOACOM тизими қишлоқ хўжалиги билан боғлиқ омилларни, мисол учун, тупроқ намлигини кузатиш учун мўлжалланган.\nДастлабки режага кўра, SpaceX орбитага 9 соат оралиқ билан иккита Falcon 9 ракетасини учирмоқчи бўлган. Бироқ об-ҳаво ёмонлиги сабабли парвозлардан бири қолдирилган. 2-ракета орбитага Starlink интернет тармоғига мўлжалланган навбатдаги сунъий йўлдошлар гуруҳини элтиши керак эди.\nАвгуст бошида SpaceX’нинг Crew Dragon кемаси Халқаро коинот станциясидан Ерга қайтганди. Кема Falcon 9 ракетаси ёрдамида 30 май куни фазога учирилган Бу парвоз хусусий компания амалга оширган тарихдаги биринчи фазовий парвоз ва АҚШнинг 2011 йилдан кейинги илк бошқарилувчили парвози бўлган.\nStarlink Ўзбекистонга кирмоқчи. У таклиф қилаётган интернет нархлари қанақа?\nStarlink сунъий йўлдош интернети Ўзбекистонда тахминан қачон ишлаши маълум қилинди\nSpaceX илк бор космик туристларни Халқаро космик станцияга олиб чиқди


Йирик экспортчи Европа ва Осиёга нефть етказиб беришни камайтиради\nСаудия Арабистони Европа ва Осиёдаги импортёрлар учун нефть хом ашёси етказиб бериш ҳажмини қисқартиради.\nҚироллик ихтиёрий тарзда февраль ва март ойларида нефть қазиб олишни бир миллион баррелга қисқартиришни режалаштирган, деб ёзади Bloomberg. Ана шунинг ортидан айтилган қитъалардаги тўққиз харидорга экспортни амалга ошириш камайтирилади.\nНефть етказиб беришни қисқартириш Осиёда ушбу хом ашёга бўлган талабнинг пастлаши билан мувофиқ келади. Бинобарин, Осиёнинг айрим нефтни қайта ишлаш корхоналари "Saudi Aramco" компаниясидан февраль ойида кутилганидан 20-30 фоиз кам хом ашё сотиб олади. Бу даврда Европага нефть етказиб бериш эса умуман режалаштирилмаган. Аввалроқ, аниқроғи январь ойи бошида Саудия компанияси Осиё ва АҚШ бозори учун ушбу хом ашё нархини оширганди.\nМаълум қилинганидек, Россия ва Қозоғистон февраль ва март ойларида Саудия Арабистони ишлаб чиқарувчилари қисқартириши ҳисобидан нефть қазиб олишни оширади. Бу борада ОПЕК+ (нефть экспорт қилувчи давлатлар ташкилоти) доирасида келишувга эришилган.\nРоссия бош вазири ўринбосари Александр Новакнинг таъкидлашича, қиролликда нефть қазиб олиш ОПЕК+ доирасидаги келишувга асосан қўшимча қисқартирилиши "Янги йил совғаси" бўлди.


23 феврал 2020, Тошкент вақти: 10:21\n“Уларнинг бари¸ мафия давлатларидир - бутун бошли давлатлар алоҳида оилалар томонидан фақат ўз манфаатлари учун бошқарилмоқда. Бу режимлар ўзини республика ëки монархия деб аташлари¸ уларнинг АҚШ га иттифоқчи ëки мухолиф экани¸ уларнинг террорчиликни қўлловчи ëки унга қарши курашувчилар рўйхатидан жой олгани¸ Исроил билан сулҳга борган-бормаганидан қатъий назар¸ бу давлатларнинг бари¸ оилавий бизнесга айланган. Ўзини дунëвий ëхуд диний деб аташидан қатъий назар¸ уларнинг бари мафия давлатидир”¸ деб ëзди Newsweek таҳлилчилари араб давлатларига баҳо бера туриб.\nЎзбекистонлик таҳлилчилар¸ айни тасниф¸ Тунис ва Мисрдан жуғрофан узоқ бўлса-да¸ бугунги Тошкент режимига ҳам мутлақ хослигини айтадилар.\nBBCнинг Яқин Шарқдаги махсус мухбири Шоҳида Ëқуб Ўзбекистон ва Миср ўртасидаги ўхшашликни шундай тасвирлайди:\n- Биринчи параллел, ҳам Ҳусни Муборак, ҳам Ислом Каримов тахтда узоқ ўтириб қолди. Масалан Ҳусни Муборак 30 йилдан бери тахтда ўтирибди. Иккинчи тарафдан¸ ҳар икки давлат диктатура. Ҳар икки давлатда инсон ҳуқуқлари поймол қилинаяпти. Айниқса, ҳам Ўзбекистонда, ҳам Мисрда қийноқлар бир хилда кенг қўлланилади. Икки давлатда ҳам исломий мухолифат, Мисрда “Мусулмон биродарлари”, Ўзбекистонда диндорлар камситилади ва тазйиқда¸ дейди журналист Шоҳида Ëқуб.\nМиср ва Ўзбекистондаги режимлар табиати моҳиятан бир хил репрессив бўлса-да¸ репрессия даражаси турличадир¸ дейди арабшунос ва араб давлатларида хизмат қилган собиқ дипломат Тошпўлат Йўлдошев.\n- Мисрда Ўзбекистонга нисбатан вазият анча фарқ қилади. У ерда ҳар ҳолда умумий ижтимоий аҳвол Ўзбекистонга қараганда тузук. Мен ўз кўзим билан ҳам кўрганман. Ҳусни Муборак давлатни 32 йил бошқарган бўлса, эркинликлар, хусусан иқтисодий эркинликлар яхши. Кейин туризм жуда ҳам ривожланган. Бунинг ҳисобидан халқ анча-мунча баҳраманд бўлиб ўзини сақлаб турибди. Барибир ҳам сиëсий партиялар бор. “Мусулмон биродарлари”дан ташқари қолганлари фаолият кўрсатаяпти.\nҲусни Муборак Ўзбекистондай қаттиқ тутаëтгани йўқ. Бизларда фақат террор йўли билан халқни ушлаб турибди. Халқнинг ичида норозилик жуда ҳам катта. Жуда қўрқитилган. Бизни Шимолий Корея билан таққослаш мумкин, Бирма дейди, ўшаларга таққослаш мумкин¸ дейди собиқ дипломат Тошпўлат Йўлдошев.\nМустақил Ўзбекистон тарихида илк бор минглаб тинч аҳоли Каримов режимига қарши норозиликка чиққан 2005 йилнинг 13 май куни Бобур майдонида бўлган¸ бугунда хорижда фаолият юрғизаëтган “Андижон - Адолат ва Тикланиш” ташкилоти вакили Шамсиддин Атаматов¸ бугун Мисрда кўраëтганларининг Андижонда воқеаларни ëдга солаëтганини айтади. Айни пайтда¸ бу кузатувчи ҳам¸ Миср ва Ўзбекистон мустабидларининг ўзлари учун белгилаган ахлоқий сарҳадларида катта тавофут кўраëтганини қўшиб ўтади.\n- Андижондаги воқеаларга қанчадир ўхшашлиги бор, лекин айтишимиз мумкинки, Муборак анча инсофли одам экан¸ Каримов билан таққослайдиган бўлсак. Андижондаги воқеаларни кўргансизлар. Ëшлар, аëллар, қариялар, болалар демасдан ҳаммасини қириб¸ йўқ қилишга буйруқ берилган ҳукумат тарафдан. Лекин ҳозирча Ҳусни Муборак бу ишга етиб бормаяпти. Одамларни кўздан ëш оқадиган газлар билан тарқатишга ҳаракат қилаяпти. Лекин у ҳам президентлик мансабидан кетмасликка Каримов сингари тиш-тирноғи билан қаршилик кўрсатаяпти¸ дейди андижонлик сиëсий қочқинлар фаолларидан бири.\nОзодлик суҳбатлашган мустақил таҳлилчиларнинг барчаси¸ Миср ва Ўзбекистон ўртасидаги параллел режимлар табиатидаги уйқашлик билан тугаши¸ мустабид режим остида эзилиб келган Миср ва Ўзбекистон халқлари ўртасида ўхшашликдан кўра кўпроқ тавофут борлигини таъкидлайдилар.\n- Бизда халқ ҳеч қачон кўчага чиқмайди. Бизнинг халқнинг қўлидан келмайдиган битта иш бўлса¸ у ҳам озодлик учун курашишдир. Қўрқув ўзбекларнинг қон-қонига сингиб бўлди ва бу халқда бир пайтлар бўлган ëвқурлик руҳи сўниб битди. Халқ зеҳниятига эркинлик қадриятини экиши мумкин бўлган шахслар мамлакатдан ҳайдалди. Ичкарида¸ ë бўйнидаги занжирини шалдиратиб¸ кучи бор¸ тўнғиз бўлса унга ҳам сиғинадиган бўлиб қолган қуллар ëхуд бу қулларнинг хўжалари қолди.\nМисрдаги воқеалардан¸ бу халқ ичида ўзининг инсон эканини унутмаганларнинг кўп эканини кўраяпмиз. Шу боис мен¸ Миср ва ўзбек халқини таққослай олмайман¸ дейди мустақил жамиятшунос Баҳодир Мусаев.\nАммо Андижондаги норозиликнинг қанчалар даҳшатли тарзда бостирилганига гувоҳ бўлган эса-да¸ Шамсиддин Атаматов¸ бундай тушкунлик билан келиша олмаслигини айтади.\n“Ҳозирги кунлар минг йиллардан бери бир хил бўлиб келган табиатда ҳам катта ўзгаришлар бўлиб¸ иссиқ юртлар совуб¸ совуқлари исиëтган глобал эврилишлар даври”¸ дея туриб бу суҳбатдош¸ ўзбек халқининг ҳам ўзгаришлар фаслидан баҳраман бўлишига умид билан яшаëтганини таъкидлайди.\n- Менинг кузатаëтган нарсам шу бўлаяптики, бугун халқлар ҳам ўзгараяпти. Аввалги халқлар шу нарсаларга сабр қилиб келаëтган бўлса ëки бунақа қўрқув остида ушлаб турган бўлса, шунга индамай келаëтган бўлса, Тунис воқелигида кўришимиз мумкин, мана ҳозир Мисрда. Араб давлатларида ҳам аввалдан уларга хос эмас бу нарсалар -ҳукуматга қарши намойиш қилиш, бошқа нарсалар уларда анча кузатилмаган. Бугун¸ демак¸ бу халқлар ҳам ўзгараяпти худди табиат ўзгаргани каби.\nШундан ҳам умид яна кучаяяптики, халқлар ўзгараëтган бўлса, балки Ўзбекистон халқи ҳам ўзгарар ва яқин кунларда Мисрга ëки Тунисга ўхшаб бизда ҳам ўзгаришлар бўлиши мумкин¸ дейди “Андижон - Адолат ва Тикланиш” ташкилоти вакили Шамсиддин Атаматов.


Биз тўғонлардан қуйида яшаймиз... Аммо бу ҳақда ўйламаганимиз маъқул - Anhor\nAnhor Все посты Биз тўғонлардан қуйида яшаймиз… Аммо бу ҳақда ўйламаганимиз маъқул\nБиз тўғонлардан қуйида яшаймиз… Аммо бу ҳақда ўйламаганимиз маъқул\nГидротехник объектдан фойдаланишни уни фойдаланишга қабул қилишдан олдин бошлаш амалиёти ҳам мавжуд . Ушбу сатрлар муаллифи 2003 йилда Давлат сув хўжалиги назорати инспектори билан бирга Ўртачирчиқ каскадининг бир нечта ГЭСини кўзда кечиришга муваффақ бўлган. Биз каскаднинг учинчи станцияси – Чирчиқ дарёсидаги Ғазалкент гидростанциясида ҳам бўлдик. Мана “Правда Востока” газетасида чоп этилган “Биз тўғонлардан қуйида яшаймиз. Аммо бу ҳақда ўйламаганимиз маъқул…” деб номланувчи мақоладан иқтибос: “Чорак асрдан ортиқ фаолият кўрсатаётган станция ҳамон белгиланган тартибда фойдаланишга қабул қилинмаган. Ўтган йиллар давомида вақтинчалик режимда ишлаб келмоқда. Қурувчилар уни ишга туширишга жуда шошган. Энди эса уни доимий фойдаланишга қабул қилиш кўплаб камчиликлар мавжудлиги, шу жумладан охиригача етказилмаган ташқи кўриниши сабабли мумкин эмас”.


Тиббий хизмат сифати телетиббиёт ёрдамида оширилади — Фарғона шифокори\nЎзбекистонда Ягона тиббий ахборот марказини ташкил этиш ва «Ақлли тиббиёт» тизимини жорий этиш режалаштирилмоқда. Уларни яратиш ва ривожлантириш бўйича концепция лойиҳаси ҚҲТБТ порталида муҳокама қилинмоқда. Бу ҳақида norma.uz хабар беради.\nҲужжат Президентнинг 22.01.2018 йилдаги ПФ-5308-сон «2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини «Фаол тадбиркорлик, инновацион ғоялар ва технологияларни қўллаб-қувватлаш йили»да амалга оширишга оид давлат дастури тўғрисида»ги Фармонида белгиланган вазифаларни амалга ошириш мақсадида ишлаб чиқилган.\nЛойиҳа доирасида мамлакатнинг барча тиббиёт муассасаларини қамраб олувчи Ягона телетиббиёт тизимининг (ЯТТ) яхлит инфратузилмасини яратиш мўлжалланмоқда. Ягона тиббий ахборот маркази унинг фаолият юритишини таъминлаши, шунингдек, «Ақлли тиббиёт» технологияларини жорий этиши керак бўлади.\nБу инновациялар хизматлар кўрсатиш сифатини янги даражага кўтаришга, аҳолига диагностика ва даволаш-профилактика ёрдамини кўрсатиш сифатини оширишни таъминлашга ёрдам беради.\nЎзбекистонда телетиббиёт технологияларини ривожлантириш ва жорий этишнинг асосий йўналишлари этиб қуйидагилар белгиланди:\nтелетиббий консультация/теленасиҳат. Бу ҳолда даволовчи шифокорнинг бошқа тиббиёт муассасасидаги, шу жумладан бошқа шаҳардаги консультант билан бемор борасидаги муҳокамаси таъминланади;\nтелетиббий маъруза/семинар. Маърузачи (муаллим) барча иштирокчиларга бир вақтнинг ўзида мурожаат қилиши мумкин, улар эса, ўз навбатида, – бир-бири билан шахсан мулоқот қилиш имконияти мавжуд бўлмаганда маърузачига мурожаат қилиши мумкин;\nтелемониторинг (телеметрия). Кўпгина мижозларнинг маълумотлари консультатив марказга жўнатилади. Мазкур технология мижоздан махсус қурилмани олиб юришни талаб қилади, у бемор тўғрисидаги холис маълумотларни беришни таъминлайди. Олинган маълумотлар ташхисни аниқлаштириш ва даволашни янада самаралироқ олиб бориш учун зарурдир;\nтелетиббиёт кенгаши/консилиум/симпозиум. Алоқа турли муассасаларда жойлашган учрашув иштирокчиларига бир-бири билан мулоқот қилиш ва долзарб вазифаларни муҳокама қилиш имконини берувчи схема орқали ташкиллаштирилади.\nТиббиёт муассасаларини керакли асбоб-ускуналар билан қўшимча жиҳозлаш бўйича тадбирлар ва телетиббиёт тизимини босқичма-босқич ишга тушириш 2020 йилга мўлжалланган.\n← АҚШ компанияси Dori-Darmon’ни беш йил муддатга ишончли бошқарувга оляпти\nПрезидент қарори: Соғлиқни сақлаш вазирлиги ва унинг ҳудудий органларининг асосий вазифалари ва фаолият йўналишлари белгиланди →\n06.02.2020 fsh.uz 275\n05.08.2018 fsh.uz 747\n03.04.2018 fsh.uz 697


Мирзиёев Лукашенкони Ўзбекистонга таклиф қилди\n05 апрел 2020, Тошкент вақти: 16:01\nЎзбекистон президенти Шавкат Мирзиёев Беларусь президенти Александр Лукашенкони 2018 йили расмий ташриф билан Тошкентга келишни таклиф қилди.\nЎз таклифини Мирзиёев 11 октябрь куни Сочида бўлиб ўтган музокаралар чоғида айтган.\n“Сизни 2018 йили Ўзбекистонга таклиф қиламан, бу тарихий ташриф бўлиши керак”, деди Ўзбекистон президенти беларуслик ҳамкасбига мурожаат қиларкан.\nШ.Мирзиёев 2018 йил февралида Ўзбекистонда Беларусь маданияти кунлари бўлиб ўтишини ҳам қўшимча қилди.\nМирзиёев Лукашенко билан Россиянинг Сочи шаҳрида бўлиб ўтаётган МДҲ давлат раҳбарлари саммити доирасида учрашган.


Бош сахифа > Янгиликлар > Бунёдкор эл саодати\nМуҳтарам Президентимиз томонидан илгари сурилган "Буюк келажагимизни мард ва олижаноб халқимиз билан бирга қурамиз", деган тамойил асосида фаолият юритаётганимиз ютуқларимизнинг бош омили бўлмоқда. Давлатимиз раҳбари бошчилигида амалга оширилаётган изчил ислоҳотлар самарасини бугун ҳар биримиз ўз ҳаётимизда кўриб, ҳис қилиб турибмиз. Турмушимиз фаровонлиги, дастурхонларимиз тўкин-сочинлиги ортмоқда.\nШу билан бирга йиллар мобайнида йиғилиб қолган айрим муаммоларни ҳал этиш мақсадида давлат идоралари раҳбарлари ва барча даражадаги корхона, ташкилот ҳамда муассасалар мутасаддиларининг халқ билан очиқ ва самимий мулоқоти йўлга қўйилганлиги, инсон манфаатларини таъминлаш олий қадрият даражасига етганлиги айни ҳақиқатдир.\nЮртбошимизнинг "Халқ давлат идораларига эмас, давлат идоралари халқимизга хизмат қилиши керак", деган тамойили бу борада асосий дастуриламал вазифасини ўтамоқда. 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида белгилаб берилган барча вазифаларни ҳаётга татбиқ этиб, халқимиз фаровонлигига эришиш пировард мақсадимиздир.\n2017 йилда туман ҳудудида лойиҳа қиймати 54 миллиард сўм бўлган 61 та саноат ишлаб чиқариш объектини ишга тушириш мўлжалланган. Айни пайтгача 9 та лойиҳа амалга оширилди. Жумладан, туман ҳудудидаги кичик саноат зонасида 5 та хом ва пишган ғишт ишлаб чиқариш ҳамда 4 та тошни майдалаш ва саралаш цехлари ишга туширилди.\nШунингдек, темир-бетон маҳсулотлари ва шлакоблок ишлаб чиқариш цехлари фойдаланишга топширилиб, туман ҳудудида яшовчи 110 нафар фуқаро иш билан таъминланди.\nЖорий йилда тасдиқланган мақсадли дастурларнинг амалга оширилиши натижасида 42,5 миллиард сўмлик қурилиш-монтаж ишларини бажариш кўзда тутилган бўлса, шу йилнинг ўтган даври мобайнида 12,3 миллиард сўм (ўтган йилга нисбатан 106,1 фоиз) қурилиш-монтаж ишлари бажарилди. Туманда ўтган 2009-2016 йилларда 652 та намунавий лойиҳалар асосида уй-жойлар бунёд этилиб, эгаларига топширилди. Жорий йилда эса 8 та массивда намунали лойиҳалар бўйича 125 та арзон уй-жойлар қуриш режалаштирилган. Бундай шинам уй-жойлар "Азизобод", "Оқмачит", "Гулбоғ", "Рўзибиён", "Ўзбекистон" ва "Қипчоқ" массивларида қурилади. Ушбу уй-жойларнинг қурилишида 11 та пудрат-қурилиш ташкилоти тендер орқали аниқланиб, улар "Қишлоқ қурилиш инвест" инжиниринг компанияси вилоят филиали билан пудрат шартномалари тузди. Ҳозирги кунда жами уй-жойларнинг қурилиши учун 10,4 миллиард сўмлик маблағ ажратилиб, 50 фоизи ўзлаштирилди.\nЖорий йилда Инвестиция дастурига асосан, бюджет маблағлари ҳисобидан жами 10 миллиард 330 миллион сўм маблағ ажратилиб, 6 та ижтимоий соҳа объектини қуриш режалаштирилган. Жумладан, собиқ Хўжа Ҳасан қишлоқ фуқаролар йиғини ҳудудида болалар мусиқа ва санъат мактаби, 210 ўринли 19-сонли мактаб қурилиши, ҳар бири 90 ўринли 5- ва 12-сонли мактабгача таълим муассасаларини капитал таъмирлаш, шунингдек, туман тиббиёт бирлашмасини реконструкция қилиш кўзда тутилган. Айни дамда ушбу объектларда қурилиш-монтаж ишлари жадал суръатларда олиб борилиб, белгиланган муддатда фойдаланишга топширилиши туман ҳокимлиги томонидан назоратга олинган.\nТадбиркорларнинг ишлаб чиқариш майдонларидан фойдаланишларини янада рағбатлантириш мақсадида туманимиздаги хусусийлаштирилган 156 та корхона ва объектлар тўлиқ хатловдан ўтказилди, ҳар бир объектнинг аҳволи ўрганиб чиқилди. Натижада 14 та бўш турган, қурилиши тугалланмаган объектларнинг фойдаланилмай ётганлиги аниқланди. Шундан 12 таси бўйича инвестиция лойиҳалари, тармоқ жадваллари ишлаб чиқилиб, идоралараро комиссия томонидан тасдиқланди. Дастур асосида 2017-2018 йилларда жами 14,2 миллиард сўмлик инвестиция киритиш (шу жумладан, 10,5 миллиард банк кредити), 934 нафар янги иш ўринлари яратиш ва 14,8 миллиард сўмлик маҳсулот ишлаб чиқариш ҳамда хизматлар кўрсатиш режалаштирилган. Ушбу лойиҳаларнинг 9 таси 2017 йилда, қолган 3 таси 2018 йилда ишга туширилиши кўзда тутилмоқда. Жорий йилнинг 1 июль ҳолатига ишлаб чиқилган инвестиция лойиҳалари бўйича 300 миллион сўмлик инвестиция киритиш ҳисобига 1 та лойиҳа ишга туширилди ҳамда янги иш ўринлари яратишга эришилди. Хусусан, туманимиздаги "Азкамар" МЧЖда 300 миллион сўм ўз маблағи киритилиши натижасида бентонент кукуни ишлаб чиқариш ташкил этилди, 5 нафар иш ўрни яратилди.\nБиз учун улкан имкониятлар эшигини очган мустақиллик шарофати билан бугун ана шундай юксак марраларни эгаллаб турибмиз. Эзгу режалар фаровонлик калитидир. Уларни ҳаётга татбиқ этиб, турмушимиз бундан-да, тўкис бўлишига эришамиз. Бунёдкор элимизнинг бахт-саодати бу!


22 сентябр куни Қандаҳор бозорида эски кийимлар билан савдо қилаётган сотувчи ёнидан ўтиб кетаётган ёпинчиқли аёллар . [Жавод Танвир/AFP]\nБИРЛАШГАН МИЛЛАТЛАР ТАШКИЛОТИ – Афғонистонликларнинг эркинлик ва имкониятлари чекланган ўтмишдаги каби фармонлар чиқараётган Толибон ўз қиёфасини кундан-кунга очиқроқ намоён қилмоқда, дейди кузатувчилар.\nДунёнинг аксар мамлакатлари Толибонга нисбатан позиция масаласида кутиш режимини маъқул кўриб, унинг аёллар, озчиликлар ва кундалик турмушнинг бошқа жабҳаларида мўътадил сиёсат қабул қилиши учун босим ўтказишга умид қилиб турган бир пайтда, Хитой бу гуруҳ билан дўстона муносабатлар ўрнатишга (ёки сотиб олишга) тайёр эканлигини намойиш этган.\nҲукуматнинг турли гуруҳлар вакилларидан таркиб топиши ҳақидаги ваъдаларга қарамай, Толибон фақат ўзига мойил диний арбоблардан иборат ҳукумат тузган. Унинг таркибига толибон бўлмаганлар ва аёллар киритилмаган.\nПекин, дунёнинг бошқа қудратли давлатлари сингари бажарилмаган ваъдалар юзасидан гуруҳга босим ўтказиш ўрнига, Афғонистон бўйлаб ўз ҳукмронлигини янада мустаҳкамлаётган Толибон муваққат ҳукуматига миллионлаб доллар ёрдам беришни ваъда қилган.\nТолиблар байроқлари фонидаги Толибон жангариси, 11 сентябр. [Карим Соҳиб/AFP]\nХитой Ташқи ишлар вазирлиги матбуот котиби Ван Венбин 9 ноябр куни Пекинда журналистларнинг саволларига жавоб бермоқда. [Грег Бейкер/AFP]\n8 сентябр куни Хитой гуруҳга 31 миллион долларлик фавқулодда ёрдам тақдим этишини айтди, ўтган якшанба куни эса қўшимча 15 миллион долларлик ёрдам ва 3 миллион доза коронавирусга қарши Хитой вакциналарини ваъда қилди.\nХитойнинг Афғонистондаги элчиси Ван Юй якшанба куни Кобулда Толибоннинг қочқинлар ва репатриация масалалари вазири вазифасини бажарувчи Халил ал-Раҳмон Ҳаққоний билан учрашиб, ушбу ёрдам юзасидан баёнот берди.\nВан Ҳаққонийни лавозимга тайинлангани билан қутлар экан, Хитой «Афғонистон билан ҳамкорлик қилишга ва унга сўзсиз ёрдам беришга тайёр» эканлигини айтди, дейилади Толибоннинг Facebook саҳифасидаги баёнотида.\nАҚШ ва БМТ санкциялари остига тушган ва АҚШ Молия вазирлиги томонидан 5 миллион долларлик мукофот билан халқаро террорчи деб эълон қилинган Ҳаққоний ушбу ёрдам имкон қадар тезроқ «мажбуран кўчирилганлар ва бошқалар орасида шаффоф тақсимланишини айтди», дейилади баёнотда.\nҚабул қилинган ёрдам миқдори ва турини, шунингдек унинг тақсимланишини мустақил равишда текшириш имконсиз, чунки эндиликда Афғонистоннинг молия тизими Толибон ихтиёрига ўтган.\nЁрдамга оид баёнотлар Толибон мамлакат бўйлаб эркинлик ва ҳуқуқларнинг чекланишига қарши норозилик намойишларини куч билан бостираётган вақтда янгради.\nГуруҳ ҳокимиятни қўлга олиб, аввалги тузумнинг мўътадилроқ версиясини ваъда қилганидан бир ой ўтар-ўтмас, афғонлар аста-секин эркинликлардан маҳрум бўла бошлаганлар.\nЎтган жума куни Толибон таълим вазирлиги ўғил болалар ва эркак ўқитувчиларни мактабга қайтишни буюргани ҳолда қизлар ва аёл ўқитувчиларга мактабга чиқишни тақиқлаган.\nУшбу қарор сабабли халқаро ҳамжамиятнинг танқидига учраган Толибон матбуот котиби Забиҳулло Мужоҳид сешанба куни афғон қизларига «имкон қадар тезроқ» мактабга қайтишга рухсат берилишини айтди.\n«Аёллар ва қизларнинг таълим олиши ва ишлашига оид масала ҳал этилмоқда», деди у матбуот анжуманида, мактаблар қачон қизлар учун очилишини маълум қилмай.\nКўпчилик Толибон аёлларнинг ишга кириш имкониятини чеклаганидан кейин берган ваъдасини бажаришига шубҳа билан қарамоқда. Расмийлар таълим тизимида Толибоннинг шариат қонунларига кўра ажратишни амалга оширмагунича хавфсизлик важидан уларга ўз уйларда қолишни буюрган.\n«Ўтган сафар шундай бўлган эди», деб айтган душанба куни AFP мухбирига ўқитувчи аёллардан бири Афғонистонда Толибоннинг 1996-2001 йиллардаги ҳукмронлигини назарда тутиб. «Улар ишга қайтишимизга рухсат беришларини айтганлар, лекин ундай бўлмади.»\nБу мавҳумлик ва ишсизлик билимли ёшларни мамлакатни тарк этишга мажбур қилар экан, айримлар буни «Афғонистон учун фожиа» деб атаганлар.\nТолибонга шошилинч хайрихоҳлик\nКузатувчиларнинг айтишича, Пекин Толибоннинг босимларига кўз юммоқда, зеро Кобулдаги ҳамкорликка мойил маъмурият Хитой манфаатлари, яъни унинг хориждаги кенг қамровли инфратузилмаси – «Бир камар, бир йўл (BRI)» ташаббусини кенгайтириш учун иқтисодий имкониятлар эшигини очади.\nКобулдаги маъмуриятнинг ҳамкорлиги BRI ташаббусига Афғонистон ва Марказий Осиё республикалари бўйлаб кенгайишга имкон беради.\nХитой Афғонистоннинг триллион долларлик фойдали қазилмалар захирасига кўз тикаётган кўринади.\nАйни вақтда Толибон Хитойни тўғридан-тўғри ёки Пекиннинг яқин иттифоқдоши бўлган Покистон орқали инвестиция ва иқтисодий қўллаб-қувватлаш манбаи деб ҳисобламоқда.\nХитой Толибон билан «дўстона ва ҳамкорлик» алоқаларни чуқурлаштиришни истайди, деб айтган Хитой ташқи ишлар вазирлигининг расмий вакили Хуа Чунин 16 август куни.\nУнинг сўзларига кўра, «Толибон Хитой билан яхши муносабатларни ривожлантиришга ҳамда Афғонистонни қайта тиклаш ва ривожлантиришда Хитойнинг иштирокига бир неча бор умид билдирган».\nБу ўзаро қулай иттифоқда Толибон Хитойнинг Шинжондаги миллионлаб мусулмонларга нисбатан тазйиқларига кўз юмишга тайёр, Пекин эса Толибоннинг жанговар мафкураси ва Афғонистон ҳукуматини ағдариш ҳаракатлари борасида сукут сақламоқда.\nТолибон билан шартномалар имзолаш орқали Хитой унинг Шинжондаги уйғурлар муаммоси бўйича бетарафлигини сақлаб қолишга умид қиляпти.\nПекин бир миллиондан ортиқ уйғурлар ва бошқа туркийзабон мусулмонлар, жумладан этник қозоқлар ва қирғизларни «сиёсий қайта тарбиялаш» лагерлари, тергов ҳибсхоналари ва қамоқхоналарни ўз ичига олган 400 га яқин муассасада сақлаб келмоқда.\nХитой расмийлари томонидан Шинжонда содир этилган айрим жиноятлар бутун дунё мусулмонларининг кескин эътирозига сабаб бўлган – минтақада 1000 дан ортиқ имом ва диний арбобларнинг ўзбошимчалик билан ҳибсга олиниши, қарийб 16000 масжиднинг бузилиши, тана аъзоларини мажбуран олиш, муслима аёлларнинг мунтазам зўрланиши ва мажбурий бичилиши шулар жумласидандир.\nЎзини ислом ҳимоячиси қилиб кўрсатадиган толиблар мақсадга эришиш йўлида мусулмонларнинг ўлдирилиши ва қулга айлантирилишига кўз юмадиган кўринади, дейди кузатувчилар.\nТолибон матбуот котиби Суҳайл Шаҳин июл ойида AFPга берган интервюсида исёнчилар «дунёнинг барча мамлакатлари билан яхши муносабатда бўлиш» истагида эканлигини айтган.


Талаб камлиги боис Москвага бўлган автобус рейслари бошқа муддатга кўчирилди. Йўловчиларни жалб қилиш учун чипта нархлари арзонлаштирилди Ўзбекистон янгиликлари\nТалаб камлиги боис Москвага бўлган автобус рейслари бошқа муддатга кўчирилди. Йўловчиларни жалб қилиш учун чипта нархлари арзонлаштирилди\n20 December 2019, 12:29\nЎзбекистон, Тошкент – Batafsil.uz ЯА. “Ўзавтотранс Сервис” компанияси Москва йўналиши бўйича ташкил этилган автобус рейсларини 19 декабрдан 23 декабрга кўчирди. Бу ҳақида РИА Новости агентлигига ҳавола қилган ҳолда ўз мухбиримиз хабар бермоқда. Бунинг сабаби - биринчи рейсга талаб даражасининг пастлигидадир.\n“Ўзавтотранс Сервис” вакили маълум қилишича: “Биринчи рейсни 23 декабрга кўчирдик. Реклама камлиги учун тижорат харажатларини оқлашга етарли бўлган йўловчиларни тўплай олмадик”.\nТошкент автовокзали маълумотлар маркази берган маълумотга асосан, йўл кира ҳаққи дастлабки 900 минг сўмдан 700 минг сўмгача (95 доллардан 75 долларгача) камайтирилган.\nТошкент автовокзалидан Москванинг “Новоясеневская” автостанциясига бўлган рейслар душанба ва пайшанба кунлари, орта қайтиш эса жума ва якшанба кунлари Хитойнинг Yutong русумли автобусларида амалга оширилади. Йўл уч суткада босиб ўтилади.


Муҳаммадқодир Қорабоев: "Қирғизистонда яшаётган ўзбеклар муаммоси бугун келиб чиқмаган" - BBC O'zbek\nМуҳаммадқодир Қорабоев: "Қирғизистонда яшаётган ўзбеклар муаммоси бугун келиб чиқмаган"\n9 Январ 2011\nImage caption Муҳаммадқодир Қорабоев Қирғизистон жанубидаги ўзбек жамоалари раҳбарларидан биридир\nҚирғизистон жанубидаги ўзбек жамоаси раҳбарларидан бири Муҳаммадқодир Қорабоев bbcuzbek.comўқувчилари ва тингловчиларимизнинг саволларига жавоб берди.\nМуҳаммадқодир Қорабоев ўтган июн ойида Қирғизистон жанубида юз берган ҳодисалар ортидан қўшни давлатлардан бирида паноҳ топган.\n51 ёшли Муҳаммадқодир Қорабоев 1992 йилдан 2007 йилга қадар Қирғизистоннинг Жалолобод вилояти Бозор-Қўрғон тумани ўзбек миллий-маданий марказига раҳбарлик қилган.\nБозор-Қўрғон туманида ётган йили июнида юз берган миллий низолар ортида Муҳаммадқодир Қорабоев Қирғизистонни тарк этишга мажбур бўлганини айтади.\nҚирғизистон ҳуқуқ-тартибот идоралари уни Бозор-Қўрғон туманидаги "оммавий тартибсизликларга етакчилик қилиш"да айблаган.\nМуҳаммадқодир Қорабоевнинг ўзи эса "ўзбек маҳаллаларини босқинчилардан ҳимоя қилганлардан бири," бўлганини айтади.\nШарафиддин, Қувасой:Муҳаммадқодир ака, сиз ўзбек маҳалаларини босқинчилардан ҳимоя қилганлардан экансиз, ушбу вазиятда ўқ отар қуролдан фойдаланганмисизлар? Фойдаланган бўлсангиз, қуролни қаердан олгансизлар?\nМуҳаммадқодир Қорабоев: Ҳақиқатда, биз ўз маҳаллаларимизга, ўз хонадонларимизга, асосан ўзбеклар яшайдиган қишлоқларимизга, шаҳарларга автоматлар билан қуролланган, снайперлари билан, оғир ҳарбий техникалари билан бостириб келган қирғиз босқинчиларига уйларимиздаги эски ўқотар милтиқлар билан, ов милтиқлари билан қарши турганмиз. Уям бўлса, 100 кишига 5-6 тадан тўғри келган. Бизда ҳеч қандай автомат ёки снайпер ёки катта бир ҳарбий қурол бўлмаган.\nШараффидин, Қувасой: Кейинги саволим: нима учун ҳозирги заиф қирғиз ҳукумати сизни айбдор, деб ҳисоблаяпти?\nМуҳаммадқодир Қорабоев: Энг биринчиси, мен ўзбекман. Демак, Қирғизистон мамлакати мениям мамлакатим, мениям она ватаним. Мен ҳам шу мамлакатда тенг ҳуқуқли инсонман. Аммо, бугун ўзбекларга бўлаётган ҳукумат томонидан нотўғри ишларни бутун дунё билиб турибди. Қирғизистон мамлакатида қирғизлар бошқараётгани учун... Демак мени, албатта, она юртимни, ўз маҳалламни, ўз хонадонимни, ўз аёлларимизни, опа-сингилларимизни ҳимоя қилганим учун мени айбдор деб ҳисоблашаяпти.\nКрасноярсклик Бозор-қўрғонликлар номидан: Салом Муҳаммадқодир ака! Сизлар нимага ишониб, қишлоқ халқини кўтардинглар ёки ишонган одаминглар панд бердими? Айбини бўйнига олишам мардниинг иши! Ўзингизни оқламасдан рўйрост жавоб берсангиз!\nМуҳаммадқодир Қорабоев: Бозор-қўрғонлик менинг миллатдошларим, менинг ҳамқишлоқларим! Мен ва мени атрофимдаги инсонлар халқни кўтарганимиз йўқ. Халқ ўзи кўтарилди. 2010 йил 10-июнда бошланган Ўшдаги фожеани телефонларда, телевизорларда кўриб туриб, халқ ўзи кўтарилди. Лекин биз уни бошқара олдик. Биз, энг биринчиси, бозор-қўрғонлик аёл қизларни, опа-сингилларимизни, ана шу менга савол берган бозор-қўрғонликларнинг аёлларини, қизларини, опаларини, оналарини сақлаб қола олдик. Ўзбекистондан ёрдам сўраб, коридор очиб, биз келинларимизни, аёлларимизни, оналаримизни сақлаб қолдик. Халқ шунча нарсани кўриб туриб, ўзи кўтарилди.\nТемур, Туркия: Муҳаммадқодир ака, қирғиз расмийлари Ўш хунрезлиги борасида ўзбекларни автономия талабида бўлганлигини, ажралиш ҳаракатида бўлганлигини тобора ишонч билан, баланд овозда айтишмоқда. Ҳақиқатдан ҳам, ўзбекларда автономия истаги бормиди ёки энди бундан буёнга борми? Агар бўлса, қанчалик амалга ошиш эҳтимоли бор?\nМуҳаммадқодир Қорабоев: 2010 йилда 10-июндан 14-июнгача бўлган воқеа 1990-йил июн ойида ҳам бўлган. Шундан буён мен ўзбек миллий-маданий марказини, шу ўзбекларнинг вакиллари билан ишлаб келаётган бўлсам, шу ўзбекларнинг ҳамма оғир-енгилида бирга бўлган бўлсам, 20 йил давомида ҳеч қачон автономия сўралганини ёки автономия талаб қилинганини мен эшитмаганман, кўрмаганман. Ва автономия талаб қилмаганмизам, сўрамаганмизам. Лекин бундан буёғи, Темурга айтмоқчи бўлган гапим, автономия қилмасак, Қирғизистонда, ўз она ватанимизда яшашнинг иложи йўқ. Биз, сўзсиз, автономия қилишга ҳаракат қиламиз.\nЭркин, Москва: Қирғизистонда июн ойида юз берган воқеаларни яна бир сабаби у ерда Ислом ривожланиб, очиқчасига даъват кетгани учун буни учинчи куч уюштирган деб хулоса чиқарса бўладими?\nМуҳаммадқодир Қорабоев: Бу Ислом ривожланиб кетгани сабабли деб ўйламайман. Бунинг учинчи кучга ёки Исломга мен қандайдир бир таалуқли ери йўқ деб ҳисоблайман.\nСузоқ, Камолиддин: Жаноб Қорабоев, сизнинг фикрингизча, жаноб Қодиржон Ботиров муваққат ҳукумат эндигина ҳокимиятга келиб турган бир пайтда, ҳамда қирғиз жамияти бир қисми собиқ Президент Бакиев, иккинчи бир қисми муваққатт ҳукумат томонида турган пайтда, ўзбекларни тўплаб, ўзбек тилига мақом, ҳукуматда ўзбекларга квота, конституцияни ўзбек тилига таржима қилиш каби талабларни кўтариб чиқиши, халқни сиёсий ўйинларга аралаштириши керакмиди? Шу талабларни алғов-далғов вақтда қўйилиши тўғримиди?\nМуҳаммадқодир Қорабоев: Қирғизистонда яшаётган ўзбекларнинг муаммоси бугун келиб чиқмаган. Бу йиллар давомида тўпланиб келди. Лекин, бугунги кунгача ўзбек тилига давлат мақоми сўралган эмас. Ўзбекларга квота масаласи йиллар давомида сўралиб келаяпти. Лекин, ҳали ҳеч қайси ҳукумат бошлиғи - Акаев бўладими, Бакиев бўладими, бугунги кундаги Роза Ўтунбаева бўладими - ўзбекларнинг талабини, конституцион талабини бажаргани йўқ. Конституцияни ўзбек тилига таржимаси... Сўзсиз бу нарса бўлган. Бу Қодиржон Ботировнинг талаби эмас. Бишкекда конституцион мажлис бўлган. Конституцион мажлисда бизнинг 5-6 та вакилимиз ўтирган. Шуларга Текебаев рухсат берган. "Ўзбекча конституция ёзинглар, ўзбеклар ҳам ҳақ-ҳуқуқини билсин. Конституцияни ўзбекча таржима қилишларингга рухсат," деб туриб, Қодиржон Ботиров эмас, Текебаев рухсат берган.\nҲақон, Британия: 1. Муҳаммадқодир ака, бу Ўш воқеаларини ҳақиқатдан ҳам ўзбек-қирғиз урушини чиқариб, Фарғона водийсида ўз ҳарбий базасини киритиб олиш учун четдан бирор бир мамлакат ташкиллаштирганми ёки бу фақат қирғиз элитасининг кучайиб бораётган ўзбек факторини заифлаштириш учун қилинган ҳаракатми?\nМуҳаммадқодир Қорабоев: Бу менинг кўз қарашим. Ҳақиқатда, тўғри, биринчи кунларда Америка ўз базасини Қирғизистон жанубига қўймоқчи бўлди. Россия ўз базасини Қирғизистон жанубига қўймоқчи бўлди. Бу саволам ўринли. Бу нимаям бор. Аммо, асосийси, шу қирғиз элитаси кучайиб, ўзбекларни заифлаштириш, ўзбекларни ҳақиқий хизмат қилдириб, ҳеч қандай бир катта лавозимларга интилмасдан, кучайиб боришига қаршилик қилди.\nҲақон, Британия: 2. Ўзбекистон Ўш масаласини тубдан ҳал этиши учун яна қилишини кутгансизлар?\nМуҳаммадқодир Қорабоев: Ўш масаласини ҳал қилиш учун юртимиз, ватанимиз Қирғизистон бўлгани учун биз бутун дунё ҳамжамияти олдига, Қирғизистоннинг "Жоқорғу Кенгаши"га, ҳукуматига, президентига қўйиб туриб, бу масалани ҳал этишга ҳаракат қиламиз.\nЭшмат, Тошкент: Қирғизистондаги ўзбеклар келажаги қандай деб ўйлайсиз?\nМуҳаммадқодир Қорабоев: Ислом Абдуғаниевич айтганидай, сўзсиз, бизнинг она юртимиз - Қирғизистон. Бизнинг ота-боболаримиз яшаб келган. Биз ҳеч қачон бошқа юртлардан кўчиб бориб қолган эмасмиз. Қирғизистонда яшаганмиз ва бундан кейин ҳам яшаймиз, Худо хоҳласа.\nЎшлик, Флорида: Мен ҳам Ўш шаҳриданман, аждодларимиз ҳам Ўшдан бўлишган. Ҳаммамиз ўзбек бўлсак, бизга ўзбек миллий маркази керакми? Нега энди қирғизларда бундай нарса йўқ? Демак, ўзимиз хоҳлаган эканмизда иккинчи бўлишни....\nМуҳаммадқодир Қорабоев: Биз ўша 1990-чи йилдаги Ўзган, Ўш фожеасидан кейин ўзбекларнинг муаммоларини, ўзбекларнинг келажакда ўз ўрнини топиши учун қайси йўлдан боришимиз керак эди? Биз ўзбек миллий-маданий марказини тузиб, ўзбекларнинг бошини бириктириб, мана 20 йилдан ошган бўлса, керакли нарсаларни мана шу ўзбек-миллий маданий маркази орқали қўйиб, озгина бўлса ҳам шу проблемаларни ечиб келаябмиз. Иккинчи бўлишни ҳеч ким хоҳламайди, аммо биз қирғиз мамлакатида яшаганимиздан кейин, ўз ҳақ-ҳуқуқимизни талаб қилишимиз учун ўзбек миллий-маданий марказини ташкил қилишимиз керак эди ва ташкил қилганмиз.\nБахтиёр Шоҳназаров, Канада: Биринчи саволим: Сизнингча, ўзбеклар ўз тарихий ватанларида иккинчи, ҳатто учинчи тоифадаги фуқаро ҳолатига тушиб қоладими?\nМуҳаммадқодир Қорабоев: Мен хоҳлардимки, ҳар бир инсон, ҳар бир ўзбек, у қаерда яшамасин, ўз ҳақ-ҳуқуқини талаб қилиши керак. Бугунги кунда бизнинг бошимизга оғир мусибат тушиб турибди. Аммо, мен Бахтиёрга ишонтириб айтаманки, биз ҳеч қачон иккинчи, учинчи бўлмаймиз. Биз қирғизлар билан тенг ҳуқуқли, ҳақиқий конституцион ҳуқуқимизга эга бўлиб яшаймиз деган умиддаман.\nБахтиёр Шоҳназаров, Канада: Иккинчи саволим: янги коалицион ҳукумат фақат қирғизлардан ташкил топганини қандай изоҳлайсиз?\nМуҳаммадқодир Қорабоев: Бугунги кунда қирғизлар жуда бир қаттиқ шиор билан кетаяпти. У ҳам бўлса, миллатчилик. Улар ўта хавфли миллатчи бўлиб қолдики, ҳаттоки, бошқа миллатлар вакилларини ҳукумат аъзолари қилиб сайлашмади. Лекин, улар келажакда бошқа миллатлар вакилларини ҳукумат аъзолари қилиб тайинлашга мажбур бўлишади. Чунки дунё бундай қўйиб қўймаса керак.\nБахтиёр Шоҳназаров, Канада: Учинчи саволим: Африкадаги Фил Суяги Қирғоғи давлатида этник зўравонликлар оқибатида икки юзга яқин киши ҳалок этилганидан кейин, БМТ шу кунларда бу мамлакатга тинчликни сақлаш кучларини киритиш учун зўр бериб ҳаракат қилаяпти. Минглаб ўзбек ўлдирилган Қирғизистон борасида БМТ бундай фаол эмаслиги сабаби нимада?\nМуҳаммадқодир Қорабоев: Биз жуда кўп материаллар тўпладик, кўп элчилар билан учрашдик, кўп ташкилотлар билан учрашдик. БМТнинг Ўрта Осиё бўйича вакили билан учрашдик. Мана бугунги кунда Оврўпо Комиссияси ишлаб, материалларни тўплаб, кетди. 2011 йилнинг феврал ойида ҳисоботини эълон қилади. Сиёсий баҳо беради. Биз ҳаммасига мурожаат қилдик. БМТ бўладими, БМТнинг қочқинлар бўйича идораси бўладими, Оврўпо Иттифоқи бўладими... Ва ҳамма президентларга мурожаат қилдик. Аммо, қайси куч буларни тўхтатиб турибди? Нима учун БМТ бу масалага тўғри қарамаяпти? Биз ҳайронмиз, агарда буни бутун дунё ҳамжамияти ечмаса, биз бошқа йўлни танлашга мажбур бўламиз.


Молия вазирлигидаги айрим ходимларнинг коронавирус тест натижалари шубҳа туғдиргани учун карантинга олинди - Darakchi\nМолия вазирлигидаги айрим ходимларнинг коронавирус тест натижалари шубҳа туғдиргани учун карантинга олинди\nЖАМИЯТ 01.04.2020, 20:15\nМолия вазирлигида алоҳида техник ходимларнинг коронавирус тест натижалари шубҳа туғдирди ва улар кейинги текширувлар учун клиник карантинга олинди. Бу ҳақда Вазирлик расмий баёнот берди.\nМаълуи қилинишича, коронавирус пандемияси билан боғлиқ карантин тадбирлари даврида ходимлар, барча ташриф буюрувчилар ва уларнинг оила азолари хавфсизлигини таминлаш мақсадида, Ўзбекистон Республикаси Молия вазирлиги биринчилардан бўлиб, масофавий ишлаш тартибини жорий қилди. Дастлабки кунларданоқ ходимларнинг 40% дан ортиғи, шу жумладан мактабгача ва бошланғич синфлар ёшидаги фарзандли ходимлар меҳнат таътилига чиқарилди.\nВазирлик устувор давлат дастурларини молиялаштириш ва буджет тизими ходимларига иш ҳақларини ўз вақтида тўлаш, шунингдек, коронавирус инфекциясининг тарқалишига қарши кураш чораларини таъминлаш бўйича узлуксиз фаолиятини давом эттирмоқда.\nУшбу муҳим вазифалар ижросини таминлаш мақсадида, жамоа ишни онлайн шаклда ташкил қилиш, шунингдек, ходимларни ўз-ўзини изоляция қилиши юзасидан қарор қилди.\nВазирлик раҳбарияти барча ходимларга ва уларнинг оила аъзоларига тушунганлари ва қўллаб-қувватлаганлари учун миннатдорчилик билдиради.\nҲурматли фуқаролар, ҳамкасблар! Молия вазирлигининг бутун жамоаси номидан сизларни уйда қолишга ва карантин даврида ўзингизга ва яқинларингизга ғамхўрлик қилишга чорлаб қоламиз, дея огоҳлантирмоқда Молия вазирлиги.\nЎзбекистонда доллар курси ошди. Янги курс\nХитойнинг машҳур компанияси автобус ва микроавтобуслар ишлаб чиқаришда қашқадарёлик тадбиркорлар билан ҳамкорлик қилмоқчи\nДональд Трамп 100 минг доллар шахсий пулларини коронавирусга қарши кураш йўлига хайрия қилди


Самарқанд вилояти Паст Дарғом туманида танишига Туркиядан иш топиб беришни ваъда бериб, уни 1 000 АҚШ долларига бошқа бир шахсга сотаётган эркак ушланган. Бу ҳақда ИИВ ҳузуридаги Тергов департаменти хабар бермоқда.\nМаълум қилинишича, 2021 йил апрель ойининг бошларида 28 ёшли А.Ҳалим таниши 37 ёшли И.Орзигулдан Туркия давлатида шаҳвоний мақсадларда фойдаланишни ният қилган ва алдов йўли билан унинг ишончига кирган. Унга Туркиядан яхши иш топиб бериши ва у ерга кетишида ҳам ёрдам беришини ваъда қилиб, унга тегишли фуқаролик паспортини эгаллаб олган.\nСўнг И.Орзигулни фуқаро С.га 1 000 доллар эвазига сотишга келишган. 2021 йил 27 апрель куни соат 22:00ларда Паст Дарғом тумани Тинчлик маҳалласида жойлашган кафелардан бирида фуқаро С. билан савдолашиб, 1 000 доллардан 800 долларини олаётган вақтида вилоят ИИБ ТЭҚКБ ва Паст Дарғом тумани ИИБ ТЭҚКГ ходимлари томонидан қўлга олинган.\nҚайд этилишича, мазкур ҳолат юзасидан Паст Дарғом тумани ИИБ ҳузуридаги тергов бўлими томонидан А.Ҳалимга нисбатан Жиноят кодексининг 135-моддаси 1-қисми (одам савдоси) билан жиноят иши қўзғатилган. Ҳозирда тергов ҳаракатлари олиб борилмоқда.\nСамарқанддаги антиқа бино: уни қурган эгаси нима дейди?


Ҳиндистон, Хитой ва Камбожадаги янги объектлар ЮНЕСКО бутунжаҳон мероси рўйхатига киритилди\n11:10 / 09.07.2017\nФОТО: Хитойнинг Гуланюй оролидаги объектлар\nПольшанинг Краков шаҳрида 41-сессиясини ўтказган ЮНЕСКОнинг Бутунжаҳон мероси қўмитаси Осиё қитъасидаги уч объектни Бутунжаҳон мероси рўйхатига қўшган. Бу ҳақда ташкилотнинг Twitter’даги саҳифасида маълум қилинган.\nЭнди бу рўйхатдан Ҳиндистон ғарбидаги Аҳмадобод шаҳрининг эски шаҳар қисми ўрин олди. У эски ички кўчалар атрофидаги барпо этилган ва дарвозалари қулфланувчи маҳаллалар лабиринтлари билан эътибор қозонган. Ҳар бир маҳалла алоҳида қалъадан иборат. Ҳиндистонда бундай объектлар сони энди 36 тага етди.\nХитойда Бутунжаҳон рўйхатига мустамлакачилик маданияти архитектура ёдгорликларидан иборат Гуланюй ороли ҳам киритилди. Жанубий Хитой денгизида жойлашган бу оролга XIX асрда европалик савдогарлар келиб жойлаша бошлашади ва улар ўзларига хос уйлар, қасрлар, черковлар, шифохоналар ва дўконлар қура бошлашади. Ҳозирда бу туристлар орасида жуда машҳур даргоҳ бўлиб, у ерда ҳатто автомобиллар қатнови тақиқланган. Объект Хитойдаги 51-чиси бўлди.\nЮНЕСКО қўмитасининг яна бир қарори Камбожадаги Самбор Прей Кук ибодатхонасининг киритилиши билан якун топди. Бу мажмуада VI асрдан бери мавжуд бир неча ўнлаб ибодатхоналар ўрин олган. 1970-йиллар бошида итбодатхоналарнинг аксарияти бомба ёғдирилиши туфайли шакастланган, айрим ҳудудлар ҳанузгача вайроналигича қолмоқда.\nКраковдаги ЮНЕСКО Бутунжаҳон мероси қўмитаси сессиясида Бутунжаҳон мероси рўйхатига қўшилиш учун 30 дан ортиқ янги тавсияномалар муҳокама этилмоқда. Янги номзодларни кўриб чиқиш бугун ҳам давом эттирилади. Сессия ўз ишини 12 июль куни якунлайди.\nЭслатиб ўтамиз, Ўзбекистонда 6 та объект ЮНЕСКО Бутунжаҳон мероси рўйхатидан ўрин олган. Улар: Хивадаги Ичан қалъа, Бухоро шаҳрининг тарихий маркази, Шаҳрисабз шаҳрининг тарихий маркази, Самарқанд — маданиятлар чорраҳаси, Чотқол қўриқхонасидир. Улардан ташқари яна 30 та объект дастлабки рўйхатга номзод сифатида киритилган.\nЮНЕСКО Ичан қалъа Чотқол қўриқхонаси


Еркин Қарақалпақстан Вести Каракалпакстана 18:38:30, 18.02.2020\n«Топырағы қунарлы, жер асты ҳәм үсти тәбийғый байлықлары мол Үстирт   елимиз келешеги» деген Президентимиз И.Кәримовтың ибратлы сөзлерин қайта-қайта тилине алған «Үстирт газ-химия» комплекси жобаластырылған инфрадүзилме объектлерин қурыў ҳәм «Сүргил газ кәнин өзлестириў дирекциясы» унитар кәрханасы директорының биринши орынбасары, Қарақалпақстан Республикасы Жоқарғы Кеңесиниң депутаты Олим Оринбаев исханасы дийўалына илдириўли географиялық картадан көз алмады.\nҚоңыратта туўылып өскен Олим Ташкент политехника институтының нефть-газ факультетин питкергеннен соң өз қәнигелиги бойынша түрли тармақларында, «Үстиртгаз» унитар кәрханасының бас инженери лаўазымында ислеп атырған 2008-жылы «Сүргил» газ кәнине тийкар қурылажақ «Үстирт газ-химия» комплексиниң дәслепки жойбарын жасаўшы исши топарға кирген, «УзКоргазкемикал» қоспа кәрханасының дәслепки шөлкемлестириўши баслығы ретинде геологиялық барлаў жумысларына белсене қатнасады.\nУсындай ийгиликли ислердиң басы-қасында болған Олим Оринбаевты газ кәнлерине бай Мойнақ районының турғынлары үлкен исеним ҳәм ҳүрмет пенен Қарақалпақстан Республикасы Жоқарғы Кеңесине депутатлыққа сайлағанлықтан өз сайлаўшылары менен тығыз қарым-қатнасықта.\n Аўқамға бириккен жыллары нефть-газди тек қазып алып, экспортқа шийки зат ретинде жибериў менен шуғылланар едик. Ғәрезсизлик жылларына келип, стратегиялық әҳмийетке ийе нефть-газ, химия санаатымыз жедел пәтлер менен алға раўажланыў жолына түсти. Ең алдынғы технологиялар өндириске енгизилип, шийки затымызды қайта ислеў арқалы алынатуғын өнимлердиң түрлери көбейди. Комплекс ҒМДА мәмлекетлери арасында узақ мүддетли қаржыландырыў есабынан қурылған жойбар болғаны ушын халықаралық абырайлы басылымлар тәрепинен жоқары баҳаланып, сыйлықланады.\nҚурылысы 20l2-жылы басланған бул комплекске газди бөлистиретуғын, этилен, полиэтилен, полипропилен ислеп шығаратуғын ҳәм энергия дереклери менен тәмийинлейтуғын жәми бес завод, сондай-ақ, заманагөй инфраструктура объектлери салынып, ең соңғы маркадағы үскенелер орнатылған. Нәтийжеде улыўма нырқы 4 миллиард долларлық жойбардың әмелге асырылыўы жылына 4,5 миллиард кубметр газди қайта ислеў есабынан 3,7 миллиард кубметр газ, 387 мың тонна полиэтилен, 83 мың тонна полипропилен, l02 мың тонна пиролиз дистилляты ҳәм басқа да қымбат баҳалы өнимлер ислеп шығарыў мүмкиншилигине ийе болды. Комплексте бүгинги күнде l300 ге шамалас жоқары маманлықтағы қәнигелер жумыс ислесе, соның ишинде 300 ден асламы колледжлерди питкерген жаслар екени қуўанышлы жағдай.\nЕлимизде нәтийжели жумыслар ислеў ушын жаратылған қолайлы шараятлар, жеңилликлер менен кепилликлер сырт ел инвестициясының көплеп кирип келиўине жол ашып бермекте. Сол арқалы экономикалық турақлы өсимди тәмийинлеп, халқымыздың турмыс абаданлығын жақсылаўда бирден-бир тирегимизге айланбақта.\n  Олим Юсупович, егер, комплексти бир тутас тири организмге санасақ, дирекция тәрепинен орынланыўға тийисли болған жумыслар ҳаққында айтып өтсеңиз...\n  Әлбетте, бизлердиң үлесимизге тийисли жумыслар көлеминде сапа баслы көрсеткиш. Өндиристи үзликсиз шийки зат пенен тәмийинлеп барыў ушын жаңадан қудықлар қазылып, пайдаланыўға тапсырылды. Газди комплексте қайта ислеўши қурылмасы кеңейтилди. Оннан «Үстирт газ-химия» комплексине узынлығы l08 километрлик газ ҳәм конденсаты үзликсиз жеткерилиўи ушын қубырлар тартылды. Қайта исленген газди комплекстен «Ақшолақ» компрессор станциясына тутастыратуғын узынлығы 7,2 километрлик товар газ қубырын қурдық. l03 километр аралықтан техникалық суў жеткерип бериў ушын суў тармақлары тартып келинди. Электр энергиясы менен турақлы тәмийинлейтуғын станциялардың қуўатлылықлары асырылды. Буннан басқа да тийисли орынларға жаңадан темир жол ҳәм асфальт жолларын апардық. Санаат ҳәм турмыслық шығындыларға арнаўлы орынлар таярланды.\nБиринши гезекте мийнет адамларына қолайлы турмыс шараятларын жаратып бериў мақсетинде турақ жайлар менен социаллық турмыс объектлерин изли-изинен пайдаланыўға бергенимиз истиң өнимли ҳәм сапалы болыўына алып келмекте.